Koli-ramat

"Koli-ramat" ('Kooliraamat') oli Liivimaa haridustegelase Johann Georg Schwartzi 1852-1861 ilmunud eestikeelne neljaosaline (Koli-ramat I, II, III, IV) õpikusari.

Kolmanda, neljanda ja viienda jao teine trükk ilmus 1860. Mõnesid jagusid kasutati kauem ja neist ilmus kuni 6 trükki.


Koli-ramat (Carl Eduard Körber)

"Koli-ramat" ('Kooliraamat') oli 1854. aastal anonüümselt ilmunud eestikeelne neljaosaline õpikusari, mille oli toimetanud Carl Eduard Körber.

Kategooria:Eesti raamatusarjad Kategooria:Eesti haridus Kategooria:19. sajand Eestis


Süvauuringute instituut

Eesti Teaduste Akadeemia Süvauuringute Instituut (ametlik ingliskeelne nimetus Institute for Advanced Study, Estonian Academy of Sciences; akronüüm SUI) on Eesti Teaduste Akadeemia juurde loodud akadeemiline asutus.

Eesti Teaduste Akadeemia Süvauuringute Instituut asutati 24. aprillil 2013 Eesti TA üldkogu otsusega.

SUI põhiülesandeks on läbi viia kõrgekvaliteedilist teadustööd, et tugevdada Eesti TA koostöövõimet riigi ja ühiskonnaga ning toetada akadeemiat tema seadusest tulenevate nõustamis- ja analüüsiülesannete täitmisel.


Dana Reizniece-Ozola

Dana Reizniece-Ozola (neiuna Dana Reizniece; sündinud 6. novembril 1981 Kuldīgas) on Läti poliitik, malefunktsionäär ja maletaja, naiste suurmeister (2001).

Ta oli aastast 2014 Läti majandusminister (Laimdota Straujuma teises valitsuses) ning oli 11. veebruarist 2016 kuni 23. jaanuarini 2019 Māris Kučinskise valitsuses Läti rahandusminister.

Jaanuaris 2021 määrati Reizniece-Ozola Rahvusvahelise Maledöderatsiooni (FIDE) tegevdirektoriks. Ühtlasi on ta FIDE juhatuse aseesimees (esimehe ametis on FIDE president Arkadi Dvorkovitš).

Ta sündis ja kasvas Kuldīgas, kus sai keskhariduse. Seejärel õppis ta Ventspilsi Ülikooli Kolledžis.


Kaarma lahing

Kaarma lahing oli 1261. aastal Saaremaal toimunud lahing Liivi ordu vägede, Saare-Lääne ja Tartu piiskopi vägede ning nende vastu sõdivate saarlaste vahel. Lahing oli üks saarlaste vastuhakke 1260.–1261. aasta ülestõusu jooksul.

1261. aasta algul tungisid orduväed üle merejää Saaremaale, kus üritasid vallutada Kaarma maalinnust. Esialgu rünnak ebaõnnestus, ent järgnenud välilahingus (tõenäoliselt Uduveres) saarlased kaotasid, ja orduvägedel õnnestus pärast seda maalinnusesse tungida.


Rakvere lahing (1268)

Rakvere lahing oli 18. veebruaril 1268 tõenäoliselt Kunda jõe (Kegola jõgi) ääres toimunud lahing Novgorodi ja teiste vene vägede ning Taani, Liivi ordu ja Tartu piiskopi vägede vahel.

Lahingus said mõlemad pooled suuri kaotusi ja esimene lahing lõppes sellega, et taanlased ja sakslased pidid taanduma Rakvere linnusesse. Teine lahing lõppes venelaste kaotusega. Ühes nendes lahingutes hukkus teiste seas Tartu piiskop Alexander.


Ametkond

Ametkond on mingi haldusala keskasutus koos oma kõikide allasutustega. Eestis on ametkond nt Eesti Maksu- ja Tolliamet. Üldisemalt on ametkond ministeeriumide, peavalitsuste, ametite jms üldnimetus.


Ametkond (keskaeg)

Ametkond oli keskajal Eesti- ja Liivimaal majandus- ja halduspiirkond, mis kuulus maahärrale.

Ametkondade ees olid ametimehed, kelle ülesannete seas oli ka korra tagamine talupoegade suhtes (politsei roll).

Saaremaal, mis oli keskajal ja hiljemgi Taani valduses, funktsioneerisid ametkonnad 17. sajandi keskpaigani.


Armuõigus

Armuõigus ehk arm oli Vana-Liivimaal privileeg, mille aadel sai anda vasallile läänivalduste pärimisõiguse kohta. Pärast 1397. aastat (Jungingeni armukiri) laienes armuõigus peale otsese meessoost läänijärglaste ka naissoost järglastele ja külgsugulastele.


Sigismund Augusti privileeg

Sigismund Augusti privileeg (ladina Privilegium Sigismundi Augusti) oli Liivi ordu aadlite palvekiri, mille nad 1561. aastal alistatutena esitasid Poola kuningale Sigismund Augustile ja mille kuningas ka rahuldas. Privileeg oli osa 1561. aasta Vilniuse lepingust. Privileeg kehtis 1561–1582, Liivimaa hertsogkonnas, pärast seda hakkasid kehtima Liivimaa konstitutsioonid.

Privileegi järgi muu hulgas muutusid läänimõisad alloodideks, aadlikud säilitasid talupoegade sunnismaistamise ja piiramatu kohtuvõimu talupoegade üle.


Aleksandra Tšudina

Aleksandra Tšudina (vene keeles Александра Георгиевна Чудина; 6. november 1923 – 28. oktoober 1990 Moskva) oli Nõukogude Liidu kergejõustiklane, võrkpallur ja maahokimängija.


Liivimaa konstitutsioonid

Liivimaa konstitutsioonid (ladina Constitutiones Livoniae) oli Liivimaa hertsogkonna haldamist reguleeriv seadus, mis kehtestati 1582. Enne seda seadust kehtis Poolale kuuluval Liivimaal Sigismund Augusti privileeg (1561). Liivimaa konstitutsioonide muutmisi on nimetatud Liivimaa ordinatsioonideks.

Seaduse järgi sai kõrgeimaks kohalikuks ametiisikuks administraator kui kuninga asemik. Ühtlasi jaotati Liivimaa Võnnu, Pärnu ja Tartu presidentkonnaks, ja igasse presidentkonda asutati provintsiaalkonvent (ka maapäev) ja maakohus.


Liivimaa ordinatsioonid

Liivimaa ordinatsioonid (ladina Ordinationes Livoniae) olid Poola-Leedu seimi tehtud täiendus- ja muutmisotsused Liivimaa konstitutsioonide kohta.


Little Boy

Little Boy oli koodnimi aatomipommile, mis heideti 6. augustil 1945 Jaapani linnale Hiroshimale.

See oli esimene tuumapomm, mida kasutati sõjapidamises. Little Boy heitis Hiroshimale pommitaja Boeing B-29 Superfortress, mille piloodid olid kolonel Paul Tibbets ja kapten Robert Lewis. Pommi võimsus vastas 13 kilotonnile trotüülile ning selle plahvatuses hukkus kohe umbes 75 000 inimest ja hävis enamik linna hoonetest.

Little Boy arendas Manhattani projekti raames välja ülemleitnant Francis Birchi uurimisrühm. Pomm sisaldas 64 kg rikastatud uraani. Pomm kaalus umbes 4 tonni ning oli 3 meetrit pikk. Little Boy komponendid toodeti kolmes erinevas tehases, et ühelgi tehasel poleks terve pommi plaane.

Little Boy tüüpi aatomipommid eemaldati relvastusest 1951. aastal.


Johannes Appelderinist

Johannes Appelderinist, 1202., 1218. ja 1224. aastal ajalooallikates mainitud rüütel, Riia piiskopi Alberti vend.

Henriku Liivimaa kroonika järgi osales ta 1224. aastal Tartu vallutamisel ja oli esimene, kes linnusele tormi joostes mööda linnusevalli üles ronima hakkas.


Virve Põldsam

Virve Põldsam (neiuna Aoveer, 1954–1957 Roolaid; sündinud 2. novembril 1933 Pankjavitsa külas Petserimaal) on eesti kergejõustiklane.

1954. aasta Euroopa meistrivõistlustel võitis ta Nõukogude Liidu koondises võisteldes odaviskes tulemusega 49.94 hõbemedali. Kulla võitis siis Tšehhoslovakkia esindaja Dana Zátopková maailmarekordiga 52.91.


Loukás Papadímos

Loukás Papadímos (kreeka keeles Λουκάς Παπαδήμος; sündinud 11. oktoobril 1947 Ateenas) on Kreeka poliitik. 11. novembrist 2011 kuni 16. maini 2012 oli ta Kreeka peaminister.

Ta sündis 1947. aastal Ateenas. 1966. lõpetas ta kolledži Ateenas ja 1970. aastal Massachusettsi Tehnoloogiainstituudi USA-s füüsikateaduse bakalaureuse kraadiga. 1972. aastal sai ta sealsamas magistrikraadi elektrotehnikas ja 1977. aastal samas majandusteaduse doktori kraadi.

Ta töötas aastatel 1973–1975 assistendina Massachusettsi Tehnoloogiainstituudis, aastatel 1975–1977 assistendina Columbia ülikoolis ja aastatel 1977–1984 dotsendina Columbia ülikoolis.


Alexandra Popp

Alexandra Popp (sündinud 6. aprillil 1991 Wittenis) on Saksamaa jalgpallur.

Ta mängib klubijalgpalli VfL Wolfsburgis ja Saksamaa naiste koondises.

Ta on Saksamaad esindanud koondises 2011. ja 2015. aasta maailmameistrivõistlustel.


Dana Zátopková

Dana Zátopková (neiupõlvenimi Ingrová; 19. septembril 1922 – 13. märts 2020 Praha) oli Tšehhoslovakkia kergejõustiklane, odaviskaja.

Tema abikaasa oli mitmekordne olümpiavõitja pikamaajooksja Emil Zátopek, kellega ta sündis samal päeval.


Kim Kiyosaki

Kim Kiyosaki (sünninimi Kim Meyer) on ettevõtja, raamatute "Rich Woman" ja "Good Deal Bad Deal" autor, kinnisvarainvestor, raadiosaatejuht ja brändi Rich Woman looja.

Kim Kiyosaki on miljonärist ettevõtja, investori ja mitme raamatu autori Robert Kiyosaki abikaasa. Kim Kiyosaki jagab oma õpetustes nippe, kuidas saada edukaks investoriks, kuidas alustada ettevõtlust ilma stardikapitalita ja kuidas jõuda finantsilise vabaduseni.


Eric Edmeades

Eric Edmeades (sündinud 18. märtsil 1970) on Kanada ettevõtja ja koolitaja.

Edmeades keskendub oma koolitustel peamiselt sellele, kuidas luua jõukust läbi oma ettevõtte ja kuidas saavutada ettevõtlusvabadus. Ta on lava jaganud tuntud koolitajatega nagu Richard Bransoni ja Anthony Robbinsiga.

Edmeades on üles ehitanud mitmeid ettevõtteid nii, et tema enda kohalolek pole vajalik. Ta on ostnud, kasvatanud ja müünud ettevõtteid erinevates valdkondades, nende seas mobiilindus, meditsiiniline treening, 3D kaamerate projekteerimine ja omanud Hollywoodi eriefektide stuudiot, kus valminud filmide nagu "Kariibi mere piraadid", "Transformers" ja "Raudmees" efektid.

4.–8. novembrini 2019 toimus Saku Suurhallis konverents Better You, kus esines ka Eric Edmeades.


Sintautai

Sintautai on alev Leedus Šakiai rajoonis, Sintautai valla halduskeskus. Alev asub Penta jõe kaldal.

Alevis on põhikool ja raamatukogu. Vaatamisväärsusteks on aastal 1995 valminud katoliku kirik (selle kõrval seisab vana puidust pastoraadihoone, mis oli kirikuna kasutusel Teisest maailmasõjas kuni uue kiriku valmimiseni), samuti kiriku juures asuv Antanas Tatarė muuseum, Pranas Vaičaitise muuseum ja Juozas Pikčilingise muuseum.


Griškabūdis

Griškabūdis on alev Leedus Šakiai rajoonis, Griškabūdise valla halduskeskus.

Alevis on raamatukogu, kultuurikeskus ja keskkool. Vaatamisväärsusteks on radiaalplaneeringuga vana (põhiliselt XIX sajandist pärinev) alevi osa, aastal 1796 ehitatud kirik ja selle aastal 1933 valminud kellatorn.


Elvīra Ozoliņa

Elvīra Ozoliņa (sündinud 8. oktoobril 1939 Leningradis) on Läti kergejõustiklane, odaviskaja. Võistlustel esindas Nõukogude Liitu.

Rooma olümpiamängudel 1960 võitis ta odaviskes olümpiarekordiga 55.98 kuldmedali. Hõbemedali võitis Dana Zátopková, pronksi leedulane Birutė Kalėdienė.

Peafavoriidina Tōkyō olümpiamängudel 1964 võitis ta odaviskes 5. koha. Tal ebaõnnestusid neli viimast katset. Pärast ebaedu Tokyo olümpiamängudel lasi ta oma pea kiilaks ajada.

Aastatel 1961, 1962, 1964, 1966 ja 1973 tuli ta Nõukogude Liidu meistriks.

Tema abikaasa Jānis Lūsis oli odaviskaja, nagu ka poeg Voldemārs Lūsis, kes osales olümpiamängudel 2000. ja 2004. aastal.


Efkleídis Tsakalótos

Efkleídis Tsakalótos (kreeka keeles Ευκλείδης Τσακαλώτος; sündinud 1960 Rotterdamis) on kreeka poliitik; 6. juulist 2015 kuni 28. augustini 2015 ja 23. septembrist 2015 kuni 9. juulini 2019 oli ta Kreeka rahandusminister (vasakradikaalse erakonna SYRIZA liige) Aléxis Tsíprase valitsuses.

Ta sündis aastal 1960 Rotterdamis. Ta õppis majandust, politoloogiat ja filosoofiat Oxfordi Ülikoolis ja Sussexi Ülikoolis. Aastal 1989 kaitses ta filosoofiadoktori väitekirja Oxfordi Ülikoolis.


Mihaela Peneș

Mihaela Peneș (sündinud 22. juulil 1947 Bukarestis) on Rumeenia kergejõustiklane, odaviskaja.

Tema isiklik rekord odaviskes on 60.68 (1967).


Matti Järvinen

Matti Henrikki Järvinen (18. veebruar 1909 Tampere – 22. juuli 1985 Helsingi) oli soome odaviskaja.

Tema vanem vend Akilles Järvinen oli mitmevõistleja, kes võitis kaks olümpiamängude hõbemedalit.


Marie-Louise Meilleur

Marie-Louise Fébronie Meilleur (sünninimi Chassé; 29. august 1880 Kamouraska, Québec – 16. aprill 1998 Corbeil, Ontario) oli Kanada prantslasest ülipikaealine, kes oli maailma vanim elav inimene alates Jeanne Calmenti surmast 4. augustil 1997 kuni enda surmani.

1900. aastal abiellus ta Étienne Leclerciga. Neil sündis neli last. Marie-Louise'i vanemad ja abikaasa surid 1911. ja 1912. aastal.

1915. aastal abiellus ta Hector Meilleuriga. Neil sündis kuus last. Pärast abikaasa surma 1972. aastal elas Marie-Louise algul tütre juures ja hiljem hooldekodus.

Surres oli ta 117 aastat ja 230 päeva vana.


Samuel Onno

Samuel Onno (19. jaanuar vkj /1. veebruar 1911 ukj, Navi küla, Võrumaa – 11. juuni 1992 Võru) oli eesti muusikapedagoog ja orkestridirigent.

Lapsepõlves õppis eraviisiliselt viiulit, hiljem ka puhkpille. Õppis aastatel 1925–1931 Võru Õpetajate Seminaris ja Läänemaa Õpetajate Seminaris.

Pärast õpinguid töötas õpetajana, sealhulgas muusikaõpetajana. 1944. aastast oli Samuel Onno Võru puhkpilliorkestri dirigent. 1949. aastal küüditati perega Siberisse Irkutski oblastisse. Rehabiliteeriti 1957. aastal.

Pärast Siberist naasmist töötas ta 1957. aastast Võru Lastemuusikakoolis viiuli- ja puhkpilliõpetajana ning jätkas tööd Võru puhkpilliorkestri dirigendina kuni 1973. aastani.

1961. aastal asutas ta Võru sümfooniaorkestri ja oli selle peadirigent 1966. aastani.

Tema õpilasi on Kait Tamra ja Indrek Kalda.

Samuel Onno on maetud Võru linnakalmistule.


Joachim Jungiuse Teadusühing

Joachim Jungiuse Teadusühing (saksa keeles Joachim-Jungius-Gesellschaft der Wissenschaften) oli Saksamaa teadusselts, mis tegutses teaduskadeemiana eelkõige Hamburgis ja Schleswig-Holsteinis, alates 1990. aastast ka Mecklenburg-Vorpommernis.

Joachim Jungiuse Teadusühing asutati 1947. aastal Hamburgi Ülikooli juhtivteadlaste eestvedamisel. Oma nime sai ühing Joachim Jungiuse järgi.

Aastatel 1978–1982 ja 1996–1997 ja 1998–1999 oli Joachim Jungiuse Teadusühingu president Otto Kraus, saksa arhanoloog. Alates 2000. aastast oli teadusühingu president Kurt Pawlik, Austria ja Saksamaa psühholoog, Hamburgi Ülikooli emeriitprofessor.


Eesti NSV rahvaarhitekt

Eesti NSV rahvaarhitekt on Eesti NSVs välja antud aunimetus.

Eesti NSV rahvaarhitekti aunimetuse kehtestas Eesti NSV Ülemnõukogu Presiidium 1989. aastal. Aunimetust andis Eesti NSV Ülemnõukogu Presiidium "arhitektidele, kellel on Eesti NSV teenelise arhitekti aunimetus, suurte teenete eest eesti nõukogude arhitektuuri arendamisel ning ühiskondlike, tsiviil- ja tööstusehitiste rajamisel linnas või maal."


Eesti NSV teeneline ansambel

Eesti NSV teeneline ansambel oli Eesti NSVs välja antud aunimetus.

Aunimetust andis Eesti NSV Ülemnõukogu Presiidium tantsu- ja muusikaansamblitele eriti kõrge taseme, loomingulise tegevuse ja suurte teenete eest eesti nõukogude tantsu- ja muusikakultuuri arendamisel.

Eesti NSV teenelise ansambli aunimetust anti välja 1965. aastast. 1987. aasta alguseks oli selle aunimetuse saanud 10 ansamblit.


Carli Lloyd

Carli Anne Lloyd (sündinud 16. juulil 1982 USA New Jersey osariigis Delrani vallas) on USA jalgpallur. Ta mängib USA kõrgliiga klubis Sky Blue poolkaitsjana.

USA koondises mängis ta aastatel 2005–2019. 2008. ja 2012. aastal tuli ta olümpiavõitjaks, lüües mõlemal korral finaalis võiduvärava.

2015. aasta maailmameistrivõistlustel lõi ta finaalis Jaapanile 15 minutiga kübaratriki. Ta lõi turniiri jooksul kokku kuus väravat ja valiti turniiri parimaks mängijaks.


Lucas Biglia

Lucas Rodrigo Biglia (sündinud 30. jaanuaril 1986 Mercedeses) on Argentina jalgpallur, kes mängib Türgi kõrgliigaklubis İstanbul Başakşehir poolkaitsjana.

Biglia alustas klubikarjääri Argentina klubis Argentinos Juniors. 2005. aasta liitus ta klubiga Independiente. 2006. aasta juulis sõlmis ta Belgia kõrgliigaklubiga Anderlecht. Ta on tulnud klubiga neljal korral Belgia meistriks ning võitnud ühe karika ja neli superkarikat.

Aastatel 2013–2017 mängis ta Lazios. 2017. aastal sõlmis ta kolmeks aastaks lepingu Milaniga. 2020. aastal liitus ta äsja Türgi kõrgliigasse tõusnud Fatih Karagümrükiga.


Elva kirik

Elva kirik on luteriusu kirik Elva linnas Pargi tänaval. Kirikut kasutab EELK Elva kogudus, hoone projekteeris Tartu linnaarhitekt Arved Eichhorn (1879–1922).

Arhitekt Arved Eichhorni projekti järgi valminud kirik sai katuse alla enne Esimest maailmasõda, sisetööd lõpetati 1920. Gootikast inspireeritud väikest punastest tellistest hoonet ilmestab väheldane oktagonaalne telkkiivriga konsooltorn. Peasissepääsu ehisviiluga kroonitud teravkaarse portaali kaarevälja kaunistab roosakna imitatsioon. Pikiseinu liigendavad teravkaarsed aknad ja nendevahelised liseenid. Lõunaosas liitub pikihoonega väheldane ristkülikukujuline koor, mille kahel pool tillukesed abiruumid. Silindervõlvilise puitlaega ülilihtsa interjööri aktsendiks on vitraaž altariosas.

Eesti-saksa päritolu vitraažikunstnik Dolores Hoffmann (sündinud 1937) on spetsiaalselt Elva kirikule valmistanud vitraažakna 1995. a. Valgustatud vitraaž asub altari tagaseinas. Vitraažil kujutatakse kuningate kummardamist vastsündinud Kristuse ees. Pildi allosas on kujutatud Elva kirikut.


Alfred Döblin

Bruno Alfred Döblin (10. august 1878 Stettin – 26. juuni 1957 Emmendingen) oli juudi rahvusest Saksa kirjanik ja arst.


Lihula piiskop

Lihula ehk Eestimaa piiskop oli Lihula piiskopkonna pea.

Lihula piiskopi ametikoht loodi 1211. aastal Riia piiskopi Albertil poolt ja esimeseks piiskopiks määras ta Daugavgrīva kloostri abti Theoderichi. Kuna Riia piiskopil sel ajal kontroll Eestimaa, sh piiskopkonna keskuseks kavandatud Lihula üle veel puudus, siis uus piiskop reaalselt ametisse asuda ei saanud. Pärast Theoderichi langemist Lindanise lahingus 1219. aastal nimetas Albert uueks Lihula ehk Eestimaa piiskopiks oma venna Hermanni. Reaalselt sai Hermann omale piiskopkonna 1224. aastal, kuid Lihula jäi selle piiridest välja ja keskuseks määrati hoopis Tartu. 1235. aastal nimetatigi Hermann ümber Tartu piiskopiks.


Jüri Kõrgema

Jüri Kõrgema (21. detsember 1948 – 2. august 1992) oli eesti kitarrist ja laulusõnade autor.

1960. aastatel mängis kitarri ansamblites Virmalised ja Baltika, oli üks ansambli Lüürikud käivitajatest.

Kirjutanud laulusõnu eesti heliloojate viisidele ja eestindanud rahvusvaheliste poplaulude tekste. Jüri Kõrgema on mitmete Marju Läniku poolt tuntuks lauldud lugude sõnade autor, sealhulgas "Karikakar", "Päikesemaa", "Suvekuninganna" ja "Taas löövad kellad". Kirjutas laulutekste ka Gunnar Grapsile.

Jüri Kõrgema on maetud Rahumäe kalmistule.

Tema abikaasa oli Vello Viisimaa tütar Maris Viisimaa.


Rihards Kozlovskis

Rihards Kozlovskis (sündinud 26. mail 1969 Riias) on läti jurist ja poliitik; ta oli 25. oktoobrist 2011 kuni 23. jaanuarini 2019 Läti siseminister. Teist korda on ta siseminister alates 15. septembrist 2023.

Ta on õppinud Riia 69. Keskkoolis, ta lõpetas aastal 1987 Murjāņi Spordiinternaatkooli. Aastatel 1987–1993 õppis ta Läti Kehakultuuriinstituudis, mille lõpetas spordipedagoogi kvalifikatsiooniga. Aastatel 1995–2005 õppis ta Läti Ülikooli õigusteaduskonnas, mille lõpetas juristi kvalifikatsiooniga.

Ta alustas tööd veebruaris 1991 Siseministeeriumi esimeses politseipataljonis nooreminspektorina, sama aasta maikuus sai ta samas inspektoriks; aasta lõpus sai temast inspektor valitsuse turvateenistuses (kus töötas aastani 1993). Aastatel 1994–1996 töötas ta vaneminspektorina Riigi Majandusliku Sõltumatuse Kaitse osakonnas. Aastatel 1996–2005 töötas ta Läti Kaitsepolitseis osakonnajuhataja asetäitjana. Aastatel 2005–2007 töötas ta nõunikuna Läti kaitseministeeriumis, ta juhtis aastal 2006 toimunud NATO riigipeade ja valitsusjuhtide kohtumisel Riias julgeolekuohutuse ettevalmistamise ja läbiviimise koordineerimise osakonda. Aastatel 2007–2011 töötas ta advokaadina firmas BBF Consulting.

Aastal 2011 kandideeris ta Zatlersi Reformipartei nimekirjas 11. Seimi koosseisu, kuid ta ei osutunud valituks. 25. oktoobril 2011 asub ta siseministri kohale Valdis Dombrovskise kolmandasse valitsusse. Ta oli siseminister ka Laimdota Straujuma esimeses valitsuses ja on siseministriks praeguses, Laimdota Straujuma teises valitsuses. Ta oli aastatel 2011–2014 Zatlersi Reformipartei liige ja on aastast 2014 erakonna Ühtsus liige.


Hendrik Juurikas

Hendrik Juurikas (17. juuni 1921 Tali vald Pärnumaa – 21. veebruar 2005 Võru) oli eesti muusikapedagoog, helilooja ja dirigent.

Enne sõda õppis ta Väimelas põllumajandust. 1945. aastast töötas Võru kultuurimaja Kannel kunstilise juhi ja kammeransambli orkestrandina. Aastatel 1946–1963 juhatas Võru kultuurimaja estraadiorkestrit, 1947–2001 Võru puhkpilliorkestrit, 1963–1968 Võru bigbändi. Mängis Võru sümfooniaorkestris tšellot ja klarnetit, aastatel 1972–1994 oli ta sümfooniaorkestri peadirigent.

1950. aastate alguses töötas ka Võru III 7-klassilise kooli muusikaõpetajana. 1956. aastal oli ta üks Võru Lastemuusikakooli asutajatest. Ta oli lastemuusikakooli esimene direktor, töötades sellel ametikohal 25 aastat, kuni 1981. aastani. Tema õpilasi on Peeter Saan ja Viljar Jõe.

1961. aastal lõpetas ta kaugõppes Tartu Muusikakooli klarneti eriala (Armond Pajo klassi). 1967. aastal lõpetas Tallinna Riikliku Konservatooriumi puhkpillide dirigeerimise erialal (Elmar Peäske klassis).

Heliloojana on ta kirjutanud sümfoonilised teosed "Mälestusmägi" ja "Legend Verijärvest", teinud üle 400 orkestreeringu sümfoonia-, puhkpilli- ja estraadiorkestrile ning seadeid vokaalansamblitele.

Hendrik Juurikas oli Võrumaa laulupidude organisaator ja üldjuht.

Hendrik Juurikas on maetud Võru linnakalmistule.


Jānis Dūklavs

Jānis Dūklavs (sündinud 24. novembril 1952 Ķegumsis) on läti poliitik. Ta oli Läti põllumajandusminister aastatel 2009–2011 (Valdis Dombrovskise esimeses ja teises valitsuses) ja oli uuesti 22. jaanuarist 2014 kuni 23. jaanuarini 2019 põllumajandusminister (Laimdota Straujuma esimeses ja teises valitsuses ning Māris Kučinskise valitsuses).

Ta lõpetas aastal 1971 Jaunjelgava Keskkooli. Aastal 1976 lõpetas Läti Põllumajanduse Akadeemia metsandusteaduskonna metsandusinseneri kvalifikatsiooniga.

Aastatel 1975–1991 töötas ta "Piebalga" kolhoosis.


2015. aasta CONCACAF Gold Cup

2015. aasta CONCACAF Gold Cup olid 13. CONCACAF-i korraldatavad jalgpallivõistlused, millest võtsid osa CONCACAF-i kuuluvad jalgpallikoondised. Võistlused toimusid USA-s ja Kanadas 7.–26. juulini.

Mehhiko kvalifitseerus play-off mängule USA-ga (2013. aasta turniiri võitja). Mängu võitja pääses 2017. aasta konföderatsioonide karikavõistlustele. Kui USA oleks turniiri võitnud, oleks ta otse konföderatsioonide karikavõistlustele pääsenud. Play-off mäng toimus 9. oktoobril 2015 ning selle võitis Mehhiko tulemusega 3:2


Melanokortiin-1 retseptor

Melanokortiin-1 retseptor ehk melanotsüüte stimuleeriva hormooni retseptor (lüh MC1R) on melanotsüütide plasmamembraani G-valguga seotud retseptor, mis seob mitmeid ajuripatsi peptiidhormoone melanokortiine ja sünteesib melaniini.

MC1R osaleb imetajate naha ja karvastiku pigmentatsiooni regulatsioonis, määrates ära ka melanosoomides sünteesitava melaniini liigi (kas lülituda eumelaniini või feomelaniini sünteesimisele).

Mc1r geenimutatsioonid võivad põhjustada üldkehakatte värvimuutusi mitmetel loomaliikidel nagu näiteks hiirtel, lehmadel, hobustel, kanadel, koertel, rebastel, sigadel ja lammastel – dominantsed geenivariandid võivad karvastiku tumedamaks ja retsessiivsed karvkatte kas kollaseks või punaseks muuta.

Mc1r on kandidaatgeen osade roomajate, sh madude soomuste, melanistliku värvuse kujundamisel.

Ameerika Ühendriikides esineb ligi 25%-l rahvastikust retsessiivset MC1R geenimutatsiooni, mida seostatakse loodusliku punapäisusega.

Seda retseptorit kodeeriva geeni muteerunud vorme seostatakse ka perekondlikku soodumusega maliigse melanoomi väljakujunemisega.


Johannes Lossius

Johannes Valentin Lossius (19. jaanuar 1842 Kodavere pastoraat – 26. veebruar 1882 Tartu) oli Liivimaa ajaloolane ja raamatukoguhoidja.

Johannes Losius õppis 1861–1868 Tartu ülikoolis arstiteadust ja ajalugu, 1869 grad. stud.

Ta oli Tallinna toomkooli õpetaja ja Revaler Zeitungi kaastööline, 1871–1882 Tartu ülikooli raamatukoguhoidja abi.

Lossius oli Tartu Ülikooli Raamatukogus ja Õpetatud Eesti Seltsi raamatukogus raamatukoguhoidja, tegeldes käsikirjaliste materjalide korraldamise ja avaldamisega ja Christian Kelchi kroonika ("Liefländische Historia") trükivalmis seadmisega.

Ta avaldas ka raamatu "Die Urkunden der Grafen de Lagardie in der Universitätsbibliothek zu Dorpat" (1882).


Robert Looga

Robert Looga (17. mai 1921 Tartu – 6. juuli 2015) oli eesti arstiteadlane ja Tartu Ülikooli professor.

Ta õppis aastatel 1929–1935 Tartu 16. algkoolis, aastatel 1935–1938 Tartu 3. Progümnaasiumis ja lõpetas aastal 1941 Hugo Treffneri Gümnaasiumi kiitusega. Gümnaasiumis õppimise ajal võttis ta osa vaatlustest Tartu Tähetornis Aksel Kipperi juhendamisel.

Aastal 1941 mobiliseeriti ta Punaarmeesse, kus viibis alguses tööpataljonides ja oli aastatel 1942–1945 Eesti Laskurkorpuses. Aastal 1945 astus ta Tartu Riikliku Ülikooli arstiteaduskonda, mille lõpetas aastal 1951 arstina cum laude.

Pärast ülikooli lõpetamist jäi ta aastatel 1951–1954 TRÜ füsioloogia kateedri juurde aspirantuuri, kus tal valmis kandidaadiväitekiri teemal "Südamesageduse reflektoorsetest muutustest punnetuste puhul", mille ta kaitses 26. novembril 1954, omandades meditsiinikandidaadi kraadi. Pärast kandidaadikraadi kaitsmist töötas ta lühikest aega TRÜ anatoomia kateedris assistendina ja aastast 1955 TRÜ patoloogilise füsioloogia ja sisehaiguste kateedri vanemõpetajana. Aastal 1961 sai ta dotsendiks.

Aastal 1970 valmis tal doktoriväitekiri teemal "Влияние обёма легких и кровотока в малом круги на регуляцию системного кровообращения и дыхания", mida kaitses 18. juunil 1970 Leningradi Riikliku Arstide Täiendusinstituudi Nõukogu ees. Väitekiri kinnitati 12. märtsil 1971 ja ta omandas meditsiinidoktori kraadi. Aastal 1972 sai ta professoriks. Pärast iseseisva patoloogilise füsioloogia kateedri moodustamist määrati ta aastal 1973 selle kateedri professoriks. Patoloogilise füsioloogia kateedri professorina tegutses ta aastani 1984, pärast seda jätkas ta aastani 1994 konsultant-professorina ja erakorralise professorina. Aastast 1994 oli ta emeriitprofessor. Lisaks oli ta aastatel 1959–1961 TRÜ arstiteaduskonna prodekaan.


Marcos Rojo

Faustino Marcos Alberto Rojo (sündinud 20. märtsil 1990 La Platas) on Argentina jalgpallur, kes mängib Argentina rahvuskoondises ja Argentina Primera División klubis Boca Juniors kaitsjana.


Juan Camilo Zúñiga

Juan Camilo Zúñiga Mosquera (sündinud 14. detsembril 1985 Chigorodós) on endine Colombia jalgpallur, kaitsja.

Zúñiga alustas klubikarjääri Colombia klubis Atlético Nacional. Aastatel 2005 ja 2007 tuli ta klubiga Colombia meistriks. 2008–2009 hooajal suundus ta Itaalia klubisse Siena. 2009. aasta juulis sõlmis ta viieaastase lepingu teise Itaalia klubiga Napoli. 2016. aastal liitus ta laenulepingu alusel Inglismaa klubiga Watford. Karjääri lõpetas ta 2018. aastal kodumaal Atlético Nacionalis.

Zúñiga esindas Colombiat U20-koondises 2005. aasta juunioride maailmameistrivõistlustel neljas mängu. Colombia jõudis turniiril kaheksandikfinaali. 2005–2015 mängis ta Colombia rahvuskoondises. Esimese värava lõi ta rahvuskoondises 2012. aasta 7. septembril 2014. aasta maailmameistrivõistluste valikmängus Uruguay vastu.

Ta esindas Colombiat rahvuskoondises 2014. aasta maailmameistrivõistlustel ja kolmedel Copa América meistrivõistlustel.

2014. aasta maailmameistrivõistluste veerandfinaalis põhjustas ta vigastuse Brasiilia mängijale Neymarile, kes jäi seetõttu ülejäänud turniirist eemale. Zúñiga palus hiljem teo eest vabandust.


Miranda (jalgpallur)

João Miranda de Souza Filho (sündinud 7. septembril 1984 Paranavaís) on endine Brasiilia jalgpallur (keskkaitsja).

Miranda alustas klubikarjääri Brasiilia klubis Coritiba. 2005. aasta juulis sõlmis ta nelja-aastase lepingu Prantsusmaa klubiga Sochaux, kuid naasis peagi Brasiiliasse ja mängis aastatel 2006–2011 Brasiilia kõrgliigaklubis São Paulo. Aastatel 2006, 2007 ja 2008 tuli ta São Pauloga Brasiilia meistriks.

2011. aasta juulis suundus ta Hispaania klubisse Madridi Atlético. Klubis tegi ta debüüdi Euroopa Liiga 2011–2012 väljalangemismängus, kus kohtuti Portugali Vitória klubiga. Debüüdi La Ligas tegi ta 10. septembril mängus Valenciaga. Esimese värava lõi ta klubis 11. märtsil 2012 mängus Granadaga.

2013. aasta märtsis pikendas ta Madridi Atléticoga lepingut kuni 2016. aastani. 2013. aasta Hispaania karikavõistluste finaalis Madridi Realiga lõi ta võiduvärava. See oli Atlético esimene võit Reali üle pärast 1999. aastat. Hooajal 2013–2014 tuldi klubiga ka Hispaania meistriks.

2015. aasta juunis suundus ta 15 miljoni euro eest Itaalia klubisse Internazionale.

2021. aasta märtsis naasis Miranda São Paulosse, mis jäi ühtlasi tema klubikarjääri viimaseks klubiks. Jalgpallurikarjääri lõpetamisest teatas Miranda 2023. aasta jaanuaris.

Miranda kutsuti Brasiilia rahvuskoondise juurde juba 2007. aasta augustis, kuid tegi debüüdi alles 2009. aasta 1. aprillil 2010. aasta maailmameistrivõistluste valikmängus Peruuga.

Dunga juhendamise all pääses ta koondises põhikoosseisu. Koondisekarjääri esimese värava lõi ta 6. septembril 2016 MM-i valikmängus Colombia vastu. Ta esindas Brasiiliat koondises 2009. aasta konföderatsioonide karikavõistlustel, 2015. aasta Copa Américal, 2016. aasta Copa América Centenariol, 2018. aasta maailmameistrivõistlustel ning 2019. aasta Copa Américal. Brasiilia koondises mängis ta aastatel 2008–2021 kokku 58 korda ja lõi kolm väravat.


Keshorn Walcott

Keshorn Walcott (sündinud 2. aprillil 1993 Tocos) on Trinidadi ja Tobago kergejõustiklane, odaviskaja.

Walcott võitis odaviskes kuldmedali 2012. aasta Londoni olümpiamängudel tulemusega 84.58, mis oli ühtlasi ka Trinidadi ja Tobago rahvusrekord.

Samal 2012. aastal võitis ta veel kulla juunioride maailmameistrivõistlustel Barcelonas tulemusega 78.64.

Moskva maailmameistrivõistlustel 2013 ta valikvõistluselt edasi ei pääsenud. Tulemus 78.78 tagas 19. koha.

2015. aasta maailmameistrivõistlustel Pekingis ei pääsenud ta taas valikvõistluselt edasi, saades 26. koha tulemusega 76.83.

2016. aasta suveolümpiamängudel Rio de Janeiros võitis ta tulemusega 85.38 pronksmedali. 2016. aasta suveolümpiamängude avatseremoonial kandis ta Trinidadi Ja Tobago lippu.

2017. aasta maailmameistrivõistlustel Londonis sai ta tulemusega 84.48 seitsmenda koha.

Tema isiklik rekord ning ühtlasi ka Trinidadi ja Tobago rahvusrekord odaviskes on juulis 2015 Lausanne'i Teemantliiga etapil visatud 90.16. Varem oli tema tippmark 86.43 (2015).


Jonni Myyrä

Joonas Myyrä (13. juuli 1892 Savitaipale – 22. jaanuar 1955 San Francisco) oli soome kergejõustiklane, odaviskaja.

Myyra võitis odaviskes kuldmedali 1920. aasta Antwerpeni olümpiamängudel ja 1924. aasta Pariisi olümpiamängudel.

1912. aasta olümpiamängudel Amsterdamis võitis ta odaviskes 8. koha.

Pärast Pariisi olümpiamänge emigreerus Ameerika Ühendriikidesse ja oma sünnimaale ta enam ei naasnud.


EAÕK Tartu piiskopkond

EAÕK Tartu piiskopkond on Eesti Apostlik-Õigeusu Kiriku üks kolmest piiskopkonnast (teised kaks on Tallinna peapiiskopkond ning Pärnu ja Saare piiskopkond), mille keskus asub Tartus.

Piiskopkonna peakirik on Tartu Jumalaema Uinumise katedraalkirik.

Piiskopkonda juhib 10. jaanuarist 2009 piiskop Eelija.


EAÕK Pärnu ja Saare piiskopkond

EAÕK Pärnu ja Saare piiskopkond on Eesti Apostlik-Õigeusu Kiriku üks kolmest piiskopkonnast (teised kaks on Tallinna peapiiskopkond ning Tartu piiskopkond), mille keskus asub Pärnus.

Piiskopkond moodustati 21. oktoobril 2008. Selle katedraalkirik on Pärnu Issandamuutmise kirik.

Piiskopkonda juhib 12. jaanuarist 2009 piiskop Aleksander.


Aleksandri vald

Aleksandri vald (saksa keeles Alexandershof) oli vald Võrumaal Põlva kihelkonnas ja Võru maakonnas aastatel 1892–1939.

1939. aasta vallareformiga moodustati Aleksandri ja Põlgaste valla aladest Laheda vald, Võru ning Aleksandri valla aladest moodustati Võru vald. Suur osa valla maa-alast läks Laheda valla koosseisu.


Maailma ravimtaimede entsüklopeedia

"Maailma ravimtaimede entsüklopeedia" on 2010. aastal Eesti Entsüklopeediakirjastuses välja antud ravimtaimede entsüklopeedia, millesse Tartu Ülikooli farmakognoosia õppejõud Ain Raal on kogunud valiku ravimtaimedest.

"Maailma ravimtaimede entsüklopeedias" on kokku 712 taimeartiklit, milles on kirjeldatud 740 taime.

Ravimtaimede entsüklopeedia on järjestatud ladinakeelsete taimenimetuste järgi (sisukord on eestikeelsete nimetuste järgi), igas artiklis käsitletud põhitaime nimetus aga on eesti, ladina, inglise ja vene keeles.

Iga ravimtaime artikkel sisaldab taime lühikest botaanilist iseloomustust, andmeid leviku, kultiveeritavuse ja keemilise koostise kohta; ravimtaimest valmistatud ja kasutatava droogi kirjeldust; teavet, kas juured, juurikad, mugulad, ürdid, lehed, õied, õisikud, viljad, koor või muud osad evivad farmakoloogilist toimet valdavalt inimorganismile; näidustusi nii teadusliku meditsiini kui ka rahvameditsiini seisukohast, vastunäidustusi ja ohtlikkust ning muid kasutusviise (nt toidutaimena, vürtsina, kosmeetikatööstuses jm).

Entsüklopeedia on toimetanud kauane Eesti Looduse toimetaja bioloog Ann Marvet, keeletoimetaja on Anneliis Lember ning nimetoimetajad Aili Saks ja Eha Voog, konsultandid Toomas Kukk ja Urmas Laansoo.

Entsüklopeedias on kasutatud illustratsioone ka raamatutest "Flora von Deutschland Österreich und der Schweiz" (1885) ja "Köhler's Medizinal-Pflanzen" (1887) jm.


Eesti Suursaatkond Washingtonis

Eesti Suursaatkond Washingtonis on Eesti diplomaatiline esindus Ameerika Ühendriikides Washingtonis. Suursaatkond asub aadressil 2131 Massachusetts Av., NW.

Eesti saatkond Washingtonis tegutses aastatel 1923–1925. Saatkond taastati Välisministeeriumi koosseisus alates 1. aprillist 1940 (saadik; I sekretär, ühtlasi konsul New-Yorgis ja ametnik (ühtlasi New-Yorgis), kuid okupatsiooni tõttu ei jõudnud see tegevust alustada. Praeguse saatkonnahoone soetas Eesti riik aastal 1994.


Jānis Lūsis

Jānis Lūsis (19. mai 1939 Jelgava – 29. aprill 2020) oli Läti odaviskaja.

Võistlustel esindas ta Nõukogude Liitu.

Aastal 2014 valiti Lūsis IAAFi kuulsuste halli.

Jānis Lūsis võitis odaviskes pronksmedali 1964. aasta Tokyo olümpiamängudel, kuldmedali 1968. aasta México olümpiamängudel ja hõbemedali 1972. aasta Müncheni olümpiamängudel. 1976. aasta Montréali olümpiamängudel võitis ta odaviskes 8. koha.

Tuli Euroopa meistriks aastatel 1962, 1966, 1969 ja 1971 ja Nõukogude Liidu meistriks aastail 1962–1966, 1968–1973 ja 1976.

Tema abikaasa on 1960. aasta olümpiavõitja odaviskes Elvīra Ozoliņa. Poeg Voldemārs Lūsis on samuti odaviskaja, ta esindas Lätit 2000. ja 2004. aasta olümpiamängudel.


Tohisoo mõis

Tohisoo mõis (saksa keeles Tois) oli rüütlimõis Hageri kihelkonnas Harjumaal. Nüüdisajal jääb mõis Rapla maakonda Kohila valda.

Mõis asutati tõenäoliselt 17. sajandil ja siis kuulus see Burtidele. Pärast Põhjasõda kuulus mõis Bellingshausenitele, Bockidele, Essenitele ja Korffidele. 1744 omandas mõisa Berend Johann von Wrangell. Wrangellidele kuulus mõis kuni 1919. aasta mõisate võõrandamiseni. Mõisa viimane omanik Benita von Wrangell (1878–1967) abiellus 1928. aastal rootslase Carl Mothanderiga. Nende kätte jäi osa mõisasüdamest kuni 1939. aasta ümberasumiseni. Carl Mothander on kirjutanud balti aadlike elust raamatu "Parunid, eestlased ja enamlased", mis ilmus eesti keeles 1997. aastal.

Mõisast on säilinud muu hulgas suur park.

Mõisa peahoones tegutseb Kohila Koolituskeskus. Mõisaparki on rajatud keraamikakoda. Mõisa viinaköögi hoones tegutseb Tohi Distillery.


Jõgisoo mõis

Jõgisoo mõis, ka Jõgisuu mõis (saksa keeles Joeggis) oli rüütlimõis Keila kihelkonnas Harjumaal Keila jõe vasakul kaldal.

Nüüdisajal jääb mõis Harju maakonda Saue valda, tänapäeva Jõgisoo küla lähedal.


Kautjala mõis

Kautjala (linna)mõis (saksa keeles Kautel) oli linnamõis Jüri kihelkonnas Harjumaal. Nüüdisajal jääb mõis Harju maakonda Rae valda.

Mõis asutati 17. sajandi lõpul Rae mõisast eraldatud maatükist. Mõis kuulus kuni 1919. aasta mõisate riigistamiseni Tallinnale.

Mõisa ühekorruseline kivist peahoone ehitati 1850. aastatel.


Tarcona

Aktsiaselts Tarcona on Tallinnas tegutsev IT-teenuste pakkuja ja Guvnori kontserni osa, kes korraldab nafta ja naftasaaduste logistikat SRÜ riikides, Euroopas ja Ameerikas.

Asutatud 2000. aastal.

Firma saavutas 2012. aastal Äripäeva parimate palgamaksjate edetabelis esikoha.


Humala mõis

Humala mõis (saksa keeles Hummala, Humblaküll) oli mõis Keila kihelkonnas Harjumaal. Nüüdisajal jääb mõis Harju maakonda Harku valda, tänapäeva Humala küla lähedale.


Pallaste mõis

Pallaste mõis (saksa keeles Pallas) oli Leetse mõisa kõrvalmõis Harju-Madise kihelkonnas Harjumaal, tänapäeva Paldiski linna lähedal Lääne-Harju vallas Harju maakonnas.


Nikolai Thamm

Nikolai Thamm vanem (Johann Nicolai Thamm, 1834–1907) oli Eesti arhitekt Nikolai Thamm noorem (Nikolai Ludwig Jakob Thamm, 1867–1948) oli Eesti arhitekt


Peetri mõis (Keila)

Peetri mõis (saksa keeles Peterhof) oli Vääna mõisa kõrvalmõis (sisuliselt karjamõis) Keila kihelkonnas Harjumaal.

Nüüdisajal jääb mõisasüda Harju maakonda Saue valda Kiia külla ,

Mõis asutati 18. sajandil.


Nikolai Thamm vanem

Johann Nicolai Thamm (3. aprill 1834 Tallinn – 5. august 1907 Tallinn) oli Eesti arhitekt.

Ta õppis Peterburi Tehnoloogiainstituudis ja lõpetas 1860. aastal Peterburi Kunstiakadeemia.

Ta tegutses alates 1872. aastast arhitektina Tallinnas.


Suru mõis

Suru mõis (saksa keeles Surro) oli rüütlimõis Kuusalu kihelkonnas Harjumaal. Nüüdisajal jääb mõisasüda Harju maakonda Kuusalu valda Suru külla.

Mõis asutati 1780. aastatel Kihlevere mõisast eraldatud osast. Asutamise ajast alates vahetas ta üle 50 aasta pidevalt omanikku: seda on omanud Helwigid, Bremenid, Stenbockid, Nierothid, Tollid, Brevernid ja teised. 1840 sai mõisa omanikuks Adolf von Klugen. 1879–1919 kuulus mõis Stackelbergidele.


Erik Lundqvist

Erik Hjalmar Lundqvist (29. juuni 1908 – 7. jaanuar 1963) oli rootsi odaviskaja.

Ta tuli 1928. aastal Amsterdamis olümpiavõitjaks.


Work Bitch

"Work Bitch" (stiliseeritult Work B**ch!) on USA poplaulja Britney Spearsi esitatud ja kirjutatud (kaasautorina) laul, mis anti välja singli ja muusikavideona.


Jaime Morey

Jaime García Morey (16. juuni 1942 Alicante – 7. juuli 2015 Madrid) oli Hispaania laulja.

Jaime Morey esindas lauluga "Amanece" Hispaaniat 1972. aasta Eurovisiooni lauluvõistlusel Edinburghis. Laul saavutas 18 osaleja seas 10. koha.


Cy Young

Cyrus J. Young juunior (23. juuli 1928 Modesto – 6. detsember 2017 Modesto) oli USA kergejõustiklane, odaviskaja. 1952. aastal tuli ta odaviskes olümpiavõitjaks, püstitades 73,78 meetriga ka uue olümpiarekordi.

Ta on ainus USA meessportlane, kes sel alal olümpiavõitjaks on tulnud.


Nikolai Thamm noorem

Nikolai Ludwig Jakob Thamm, (ka Nikolai Tamm; 31. mai/13. juuni 1867 Peterburi – 21. detsember 1948 Aschersleben, Saksi-Anhalt) oli Eesti arhitekt.

1887. aastal lõpetas ta Tallinna Peetri Reaalkooli ja 1895. aastal Peterburi Kunstide Akadeemia.

1895–1907 töötas ta Eestimaa kubermanguvalitsuse ehitusosakonnas nooreminsenerina ja ühtlasi Peetri reaalkooli õpetajana, aastast 1913 riiginõunikuna. Aastatel 1917–1919 tegutses Thamm Venemaal ja 1921–1927 töötas ta Tallinnas Kaitseministeeriumi ehitus- ja korteriosakonnas arhitektina.


Kaheaastane kuningakepp

Kaheaastane kuningakepp (varasem nimetus rapontika) (Oenothera biennis) on taimeliik pajulilleliste sugukonna kuningakepi perekonnast.


Manfred Weber

Manfred Weber (sündinud 14. juulil 1972 Niederhatzkofenis Landshuti kreisis Alam-Baieris) on Saksamaa poliitik, Euroopa Parlamendi liige. 2014. aastast on ta Euroopa Rahvapartei/Euroopa Demokraatide fraktsiooni juht.

Ta on Kristlik-Sotsiaalse Liidu (CSU) liige.


Kvalitatiivne analüüs

Kvalitatiivne analüüs on uurimismeetod, mis erineb kvantitatiivsest analüüsist põhimõtete poolest. Kvalitatiivset analüüsi kasutades sõnastatakse uurimisküsimusi (näiteks miks, milleks, kas jne), et saadud tulemusi kirjeldada, aga neid ei mõõdeta numbriliste näitajate ehk arvudega.

Kvalitatiivne analüüs leidis laiemat tuntust ja kasutamist pärast 1952. aastat, mil ajakirjas The Public Opinion Quarterly ilmus Siegfried Kracaueri artikkel "Kvalitatiivse sisuanalüüsi väljakutse". Kvalitatiivne analüüs võimaldab keskenduda teksti peamistele ja olulistele tähendustele ning võimaldab analüüsida allteksti ehk autori varjatut sõnumit, et näha teksti ja autori mõtteavalduste terviklikku mustrit või struktuuri.

Vanim, tuntum ja enim kasutatum tekstianalüüsi meetod on standardiseeritud kontentanalüüs, mis käsitleb nii kvantitatiivset kui ka kvalitatiivset analüüsimeetodit. Peamiselt kasutatakse seda meetodit küsitluse avatud küsimuste vastuste kodeerimiseks.


Kuningakepiõli

Kuningakepiõli (Oenotherae biennis oleum, Oleum Oenotherae Biennis) on kaheaastase kuningakepi (Oenothera biennis) küpsenud seemnetest heksaaniga ekstraheerides või külmpressides valmistatud rasvõli, mis liigitatakse taimsete droogide hulka ja mida kasutatakse inimkeha eriotstarbelisteks vajadusteks, aga ka ravimitööstuses.

Euroopa farmakopöa järgi on õli tihedus 0,923; murdumisnäitaja 1,478.


Testreaktsioon

Testreaktsioon ehk keemiline test on kiire ja lihtne kvalitatiivne või poolkvantitatiivne analüütiline protseduur, milles kasutatakse probleemist tulenevalt teatud spetsiifilist reagenti.

Testreaktsioone jagatakse anorgaanilised, orgaanilised ja biokeemilised testid ning need võimaldavad mingi aine või ainete klassi (funktsionaalrühma) esinemise või puudumise kindlakstegemist. Test peab olema võimalikult tundlik ja selektiivne.


Loïc Rémy

Loïc Alex Teliére Hubert Rémy (sündinud 2. jaanuaril 1987 Rillieux-la-Pape'is) on Prantsusmaa jalgpallur, kes mängib Türgi kõrgliiga klubis Çaykur Rizespor ründajana.

Varem mängis Rémy muuhulgas Prantsusmaal Lyonis, Lensis, Nice'is, Marseille's ja Lille'is ning Inglismaa klubides Queens Park Rangers, Newcastle United ja Londoni Chelsea.

Debüüdi Londoni Chelseas tegi Rémy 13. septembril 2014 Swansea City vastu ja lõi viimase Chelsea värava 4-2 võidus.


Dönhoff

Dönhoff (poolapäraselt Denhoff, Doenhoff, Donhoff) oli aadlisuguvõsa.

Suguvõsa pärines Marki ja Vestfaali krahvkonnast ja sealt tuli rüütel Herman Dönhoff 1320. aastal Kuramaale.

Alates 17. sajandist olid Dönhoffid Poola alamad.


Henryk von Dönhoff

Henryk von Dönhoff (umbes 1585–1659) oli Rzeczpospolita riigi- ja sõjategelane.

1644–1646 oli ta Tartu kastellaan. 1646–1659 oli ta Pärnu vojevood.


Víctor Cáceres

Víctor Javier Cáceres Centurión (sündinud 25. märtsil 1985 Asunciónis) on Paraguay jalgpallur. Ta mängib Paraguay rahvuskoondises ja Paraguay kõrgliiga klubis Cerro Porteño kaitsva poolkaitsjana.

Cáceres alustas klubikarjääri Atlántida noorteklubis. 2004. aastal tegi ta debüüdi Libertadi põhimeeskonnas. Klubiga tuli ta 2006. aastal Paraguay meistriks ja jõudis Copa Libertadorese poolfinaali. Hiljem tuli ta klubiga veel neljal korral Paraguay meistriks.

2012. aasta juulis sõlmis ta lepingu Brasiilia klubiga Flamengo. 2013. aastal võitis klubiga Brasiilia karikavõistlused Copa do Brasil ja 2014. aastal Rio de Janeiro osariigi meistrivõistlused Campeonato Carioca.

Aastatel 2015–2017 mängis ta Kataris Al-Rayyani ridades.

Debüüdi Paraguay rahvuskoondises tegi ta 5. juunil 2007 sõprusmängus Mehhikoga. Esimese värava lõi ta rahvuskoondises 6. juunil 2014 sõprusmängus Prantsusmaaga.

Ta on koondises mänginud 2010. aasta maailmameistrivõistlustel ning 2011. ja 2015. aasta Copa Américal.


Raúl Bobadilla

Raúl Marcelo Bobadilla (sündinud 18. juuni 1987 Buenos Aireses) on Paraguay jalgpallur, kes mängib Argentina kõrgliiga klubis Argentinos Juniors ründajana.


Premier League'i hooaeg 2015–2016

Premier League'i hooaeg 2015–2016 oli Inglismaa Premier League'i 24. hooaeg. Hooaeg algas 8. augustil 2015 ja lõppes 15. mail 2016. Leicester tuli esimest korda meistriks, tiitlikaitsja Chelsea jäi 10. kohale.


Hamburgi Teaduste Akadeemia

Hamburgi Teaduste Akadeemia (saksa keeles Akademie der Wissenschaften in Hamburg) on üks Saksamaa teadusakadeemiaid. Asub Hamburgis.

Akadeemia asutati 2004. aastal ja selle peakorter asub Hamburgi Ülikooli linnakus.

Hamburgi TA kuulub Saksa Teaduste Akadeemiate Liitu.

Akadeemia annab välja Hamburgi TA teadusauhinda. Auhinnaga kaasneb 100 000-eurone auhinnaraha.

Alates 2013. aastast on akadeemia president Edwin Kreuzer, mehaanikateadlane ja Hamburgi tehnikaülikooli endine rektor.


Christina Obergföll

Christina Obergföll (sündinud 22. augustil 1981 Lahris) on saksa endine kergejõustiklane, odaviskaja.

Tema isiklik rekord odaviskes on 70.20 (2007)

Aastal 2013 valiti Obergföll Saksamaa aasta naissportlaseks.


Aleksandr Bõvšev

Aleksandr Bõvšev (sündinud 18. aprillil 1972; vene keeles Александр Михайлович Бывшев) on Orjoli oblastist pärit Venemaa õpetaja ja luuletaja. Ta pälvis tähelepanu 2014. aastal Ukrainat toetava luule avaldamisega.


TNMK

TNMK (ukraina Танок на майдані Конґо, Tanok na Maidani Kongo, 'Tants Kongo väljakul') on Ukraina hiphopi ansambel. Sellesse kuuluvad Fagot, Fozzi, Kotja, Jarik, Oleksandr Šõmanskõi, Vitold ja TonIk. TNMK nime all alustas ansambel tegevust 1998. aastal ilmunud albumiga "Зроби мені хіп-хоп".


Katkubakter

Katkubakter (Yersinia pestis) on bakteriliik Enterobacteriaceae sugukonna Yersinia perekonnast.

Bakter võib põhjustada mitmetel loomaliikidel (sh inimesel) katku haigestumist.


Steffi Nerius

Steffi Nerius (sündinud 1. juulil 1972) on Saksamaa kergejõustiklane, odaviskaja.

Nerius võitis odaviskes hõbemedali 2004. aasta Ateena olümpiamängudel, kuldmedali 2009. aasta maailmameistrivõistlustel Berliinis ja kolm pronksi maailmameistrivõistlustelt 2003, 2005 ja 2007.

Tema isiklik rekord odaviskes on 68.34 (2008).

Aastal 2009 valiti ta Saksamaa aasta naissportlaseks.


Lekėčiai

Lekėčiai on alev Leedus Šakiai rajoonis, Lekėčiai valla halduskeskus. Alevi juures asub Leedu pindalalt kolmas metsamassiiv, Lekėčiaist neli kilomeetrit edelas on aga Novaraistise ornitoloogiline kaitseala.

Alevis on raamatukogu, kultuurimaja ja keskkool. Vaatamisväärsusteks on metsandusmuuseum, aastal 1843 ehitatud kirik ja selle aastal 1906 valminud kellatorn ning alevi juures metsas asuv Lekėčiai allikas.


Lukšiai

Lukšiai on alev Leedus Šakiai rajoonis, Lukšiai valla halduskeskus. Alev asub Siesartise jõe kaldal.

Lukšiais on piimatööstus, seal valmistatakse ka juustu. Alevis on firma Gahlert tekstilė tekstiilivabrik ja firma Vinkšna puidutööstus.

Lukšiais on gümnaasium, kultuurikeskus ja raamatukogu. Kooli juures asub muuseum, vaatamisväärsusteks on veel aastal 1877 ehitatud kirik (selle messingist kell valmis aastal 1786) ja alevi kaguservas paiknev Zypliai mõisa hoonetekompleks (peahoone asub küll Tubeliai külas).


Alexander Guillemot de Villebois

Alexander Guillemot de Villebois (vene Александр Никитич Вильбоа; 1716 Neuschottland/ Nowe Szkoty, Danzig/ Gdańsk − 9. veebruar (29. jaanuar vkj) 1781 Tartu) oli Venemaa sõjaväelane – kindral (Generalfeldzeugmeister, 1762–1765), Püha Andrease ordeni kavaler, Kurista ja Sarakuste mõisnik.

Ta on maetud Võnnu vanale kalmistule.


Disainiöö

Disainiöö on festival, mille on ellu kutsunud Eesti Disainerite Liit eesmärgiga teha Eesti disain nähtavaks ning aidata üldsusel lahti mõtestada disaini olemust.

Disainiöö kavasse kuuluvad tavapäraste näituste ja moeetenduste kõrval ka harivad seminarid, loengud ja töötoad. Soov on demonstreerida, kuidas loovust ja disaini saab rakendada parema füüsilise ja sotsiaalse elukeskkonna loomisel. Esimene Disainiöö festival toimus 2006. aastal.


Väike-Tjuka saar

Väike-Tjuka ehk Lilltjuka (ka Väike-Tiuka) on 7,45 hektari suurune saar Lääne-Eestis Lääne maakonnas Vormsi vallas Norrby küla alal.

Saar asub Vormsist kirdes Voosi kurgus. Saare rannajoone pikkus on 1,9 kilomeetrit.

Saare kõrgus on kirdeosas kuni 3,4 meetrit. Saar on liivase pinnamoega ja kaetud rohttaimestikuga.

Saar kuulub Väinamere hoiuala koosseisu ja on looduskaitse all.


Peter Kürten

Peter Kürten (26. mai 1883 Mülheim am Rhein – 2. juuli 1931 Köln) oli Saksamaa sarimõrvar, kes oli tuntud ka Düsseldorfi vampiiri ja Düsseldorfi koletisena.

Kürten sündis Mülheimis, ent tema 13-liikmeline perekond kolis peagi Düsseldorfi, kus nad elasid ühetoalises korteris. Kürteni isa oli alkohoolik ja vägivaldne, millest Kürten kiiresti eeskuju võttis. Oma esimesed mõrvad sooritas ta enda sõnul üheksa-aastaselt, uputades kaks mängukaaslast Reini jõkke.

Edaspidi pani ta toime mitmesuguseid kuritegusid, muuhulgas vargusi, väljapressimisi, kehavigastuste tekitamisi ja süütamisi. 1913. aastal tappis ta sissemurdmise käigus üheksa-aastase tüdruku. Aastatel 1925–1929 pani ta toime kokku 24 süütamist. Veebruarist novembrini 1929 sooritas ta Düsseldorfis ja selle ümbruses mitmeid mõrvu ja seksuaalrünnakuid.

22. aprillil 1931 mõisteti ta Düsseldorfis mõrvade eest üheksakordselt surma ning lisaks 15 aastaks sunnitööle seitsme mõrvakatse eest. Kürten giljotineeriti sama aasta 2. juulil ning tema aju kasutati teadusuuringutes. Pärast teist maailmasõda sattus Kürteni kolp USAsse ning on tänapäeval eksponeeritud kurioosumite muuseumis.


Sofja Aleksejevna

Sofja Aleksejevna (vene keeles Со́фья Алексе́евна; täisnimi Sofja Aleksejevna Romanov; 17. september/27. september 1657 Moskva – 3. juuli/14. juuli 1704 Novo-Devitši klooster) oli Moskva tsaaririigi regent aastatel 1682–1689. Ta valitses oma poolvenna Peeter I ja venna Ivan V eest.

Ta oli tsaar Aleksei I Mihhailovitši ja tema esimese naise Maria Miloslavskaja kolmas täiskasvanueani elanud tütar. Ta oli õdedest ainus, keda õpetas Polotski Simeon, troonipärijatest vendade Aleksei ja Fjodori õpetaja.

Isa Aleksei surma järel sai 1676. aastal tsaariks Fjodor, kuna vanem vend Aleksei oli juba surnud. Pärast Fjodori surma 1682. aastal kuulutas Bojaaride Duuma patriarh Joakimi toetusel Fjodori poolvenna, 10-aastase Peetri tsaariks, minnes mööda Peetri vanemast poolvennast Ivanist, kes oli haiglane, poolpime ja nõrgamõistuslik. Ent peagi algasid streletside rahutused (hovanštšina), mille provotseerisid Miloslavskid Sofja Aleksejevna juhtimisel. Streletside mässu ajal 1682. aastal tapeti alaealise Peetri silme all paljud tema sugulased (Narõškinid).

Nii kuulutati tsaarideks mõlemad vennad – Peeter ja Ivan, kusjuures Ivan kuulutati "vanemaks" tsaariks. Regendiks sai aga Sofja Aleksejevna, kes oli faktiliselt täie võimuga valitseja ning kõrvaldas Peetri ema Natalja Kirillovna täielikult riigi juhtimise juurest. Sofja Aleksejevna valitsemise ajal elas Peeter oma emaga Moskva-lähedastes külades Kolomenskojes ja Preobraženskojes. Hõõrumised Moskva ja Preobraženskoje "õukonna" vahel jätkusid.

Aastal 1689 hakkas Sofja Aleksejevna ette valmistama uut streletside ülestõusu, et kõrvaldada Peeter võimult ja kindlustada oma positsiooni ainuvalitsejana. Ent Peetril ja tema pooldajatel õnnestus Sofja Aleksejevna regendistaatusest ilma jätta. Ta vangistati Novo-Devitši kloostrisse.


Teadusajakiri

Teadusajakiri (inglise scientific journal) on ajakiri, milles avaldatakse teadusartikleid mingis teadusvaldkonnas või mingil erialal.

Teadusajakirjade oluliseks eripäraks on neis avaldatavate artiklite retsenseerimine enne avaldamist ehk eelretsenseerimine.

Teadusajakirjade teadusliku taseme näitajaks loetakse tänapäeval nn mõjutegurit, ehkki selle vastane kriitika on 21. sajandi alguses muutunud üha tugevamaks, päädides nn San Francisco teaduse hindamise deklaratsiooniga.

Eestis kasutatakse teadusajakirjade puhul Eesti Teadusinfosüsteemi (ETIS) publikatsioonide klassifikaatorit ning teaduskirjastuste puhul ETISe tunnustatud kirjastuste loetelu.


Sabrina Salvador

Sabrina Salvador Busca (sündinud 6. septembril 1980 Anzoátegui osariigis Venezuelas) on Venezuela telesaatejuht, näitleja ja modell.


Tulym

Tulym (ukraina Тулим) on Ukraina hiphopiansambel, mille asutasid 2008. aastal Kiievis pseudonüüme KyLЯ ja RYLEZ kasutavad artistid. Ansambel on avaldanud kaks täispikka albumit ning ilmumas on kolmas.

14. juunil 2014 oli ansambel Tallinnas klubis Ulme toimunud üritusel Rap Ruckuzel peaesineja.


Keskaegse Võitluse Raudliiga

Keskaegse Võitluse Raudliiga on Eesti Ajaloolise Mõõgavõitluse Liidu loodud täiskontaktse keskaegse võitluse Eesti võistlusliiga.

Igal aastal toimub Raudliiga turniiride seeria ning aasta lõpus kuulutatakse välja võistlushooaja võitja.

Raudliiga reeglid põhinevad suures osas rahvusvahelistel HMB (Historical Medieval Battle) profivõitluse kategooria reeglitel, mille järgi on võitluses lubatud peaaegu kõik võtted peale relvaga torkamise ja ohtlikumate valuvõtete. Profivõitluste kontakt on äärmiselt raske ning meenutab kõige enam MMA võitlust raudrüüdes ning relvastatud võistlejate vahel. Inglise keeles kasutatakse ka terminit HMMA (Historical Mixed Martial Arts).


Kariljon

Kariljon (prantsuse quadrillon, 'neli kella') ehk kellamäng (saksa Glockenspiel) on erinevatele helikõrgustele häälestatud kellukakujulistest pronkskelladest koosnev löökpill (idiofon), mida mängitakse käsitsi klaviatuuri abil ja mis asub harilikult kiriku või raekoja kellatornis. On olemas ka liikuvkariljoneid, mida saab sõidutada ühest kohast teise, ja isemängivaid kariljoneid, mis mängivad trumlile salvestatud muusikat.


Nicolas Malebranche

Nicolas Malebranche (6. august 1638 Pariis – 13. oktoober 1715 Pariis) oli prantsuse filosoof, matemaatik ja füüsik, keda tuntakse tänapäeval eelkõige okasionalismi pooldajana – see on filosoofiline õpetus, mille kohaselt pole kehaliste ja vaimsete sündmuste vahel otseseid põhjuslikke seoseid, nendevahelise kooskõla loob Jumal kooskõlastab neid igakordse sekkumisega.

Malebranche'i vaated arvatakse olevat mõjutanud Inglise idealistlikku filosoofi George Berkeleyt.

Füüsikas oli Malebranche algselt kartesiaanlikel positsioonidel, kuid taandus neist järk-järgult Isaac Newtoni uue füüsikatooria mõjul. Tema ja ta õpilased, kellest üks tuntumaid oli markii d'Hospital, rajasid 18. sajandi algul tee njutoniaanluse levikule Prantsusmaal 1730. aastail.


Henry Power

Henry Power (1623 – 23. detsember 1668 London) oli inglise arst ja füüsik, üks esimestest Londoni Kuningliku Seltsi valitud liikmetest.

Power astus Christ's College'isse Cambridge'i Ülikooli 1641 ning lõpetas bakalaureusekraadiga 1644. Ta pidas regulaarset teaduslikku kirjavahetust Sir Thomas Browne'iga, kes elas 1633-1635 Halifaxis. Powerkaitses magistrikraadi vabades kunstides 1648 ja meditsiinis 1654 või 1655. Ta praktiseeris algul West Yorkshire'is Halifaxis, kuid kolis siis Ellandi lähedale New Halli. 1. juulil 1663 valiti Power Londoni Kuningliku Seltsi liikmeks koos sir Justinian Ishamiga.

Henry Power suri New Hallis ning maeti Kõigi Pühakute kirikusse Wakefieldis. Teda mälestab keskmise kantsli põrandal pronksplaat ladinakeelse kirjaga.

Poweri ainus trükitud teos oli kolmeköiteline "Experimental Philosophy" (1663). Selle köited käsitlevad: 1) mikroskoopiat ja kospuskulaarteooriat; 2) Evangelista Torricelli eksperimente; 3) vaakumit ning vastuväiteid jesuiit Jacobus Grandamicuse (Jacques Grandami, 1588–1672) teostes esitatud seisukohtadele.


Valentina Hein

Valentina Hein (neiuna Valentina Sommer, aastatel 1953–1959 Valentina Tünder; 24. veebruar 1921 Orajõe vald – 22. juuni 2015) oli eesti laulja (metsosopran).

Ta sündis Ikla lähedal, Läti piiri ääres. Ta käis koolis Iklas, Treimanis ja Metsapooles. 1930. aastate lõpus oli ta talutöödel Viljandimaal, aastal siirdus ta Viljandisse, kus jätkas haridusteed ja õppis Silja Turviste juures sealses muusikakoolis.

Aastatel 1950–1952 alustas ta teatriteed Estonia teatri kooris, aastatel 1952–1957 laulis ta Eesti Raadio segakooris Jüri Variste käe all. Aastal 1957 lõpetas ta Tallinna Riikliku Konservatooriumi Linda Sauli lauluklassis.

Pärast konservatooriumi lõpetamist suunati ta Vanemuise teatrisse, kus tema kolleegideks olid Lehte Mark, Linda Köögard, Aino Breede ja Helju Koppa. Vanemuise teatris töötas ta aastani 1976. Seejärel tegutses ta hääleseadjana Tartu Pedagoogilises Koolis

Valentina Hein suri 22. juunil 2015 ja ta maeti 7. juulil 2015 Rahumäe kalmistule (poeg Toomas Tünderi kõrvale).


Karksi kirik

Karksi Peetri kirik on kirik Viljandi maakonnas Mulgi vallas Karksi-Nuias.

Kirikut kasutab EELK Karksi Peetri kogudus.

Praegune kirik on ehitatud aastatel 1773–1778 Karksi ordulinnuse varemete idaküljele, seal olnud väikese võlvitud kabeli kohale; kirik pühitseti. Kiriku ehitamisel kasutati ära osa linnusemüüri, mis jäi kiriku üheks seinaks. Kirikusaalile liitub barokse kiivriga viltune torn, idaküljele on lisatud käärkamber.

Kristlik kirik tegutses Karksi kihelkonnas juba 13. sajandil ja siis asus apostel Peetrusele pühitsetud kabel Karksi ordulinnuse pealinnuses, Karksi linnus hävis 1708. aastal Põhjasõjas.

Kirikus on 1770. aastatel Carl Gottlob Appelbaumi valmistatud rokokoomotiividega hilisbarokne altar. Altaril on kujutatud Kristuse ülestõusmine.

Aastal 1848 sai kirik omale Ernst Carl Kessleri valmistatud oreli. See on üks väheseid selle firma säilinud pille.


AS TV Play Baltics

AS TV Play Baltics (enne Viasat AS) on Balti riikides tegutsev ettevõte, mille põhitegevusalaks on era- ja äriklientidele digitaalsete telekanalite edastamine satelliitside vahendusel. Kasvava tähtsusega tegevusvaldkonnaks on telekanalite müük Baltikumi televisiooniteenuse osutajatele. Satelliittelevisiooni pakutakse brändi Home3 alt.

Ettevõte kuulub investeerimiskontsernile Providence Equity Partners, olles 100% All Media Balticsi tütarettevõte Eestis. Lätis tegutsemiseks on loodud AS TV Play Balticsi filiaal ning Leedus osutatakse teenust püsiva tegevuskoha kaudu.


Morgiana

"Morgiana" on 1972. aastal valminud Tšehhoslovakkia mängufilm. Filmi stsenaarium põhineb Aleksandr Grini romaanil "Jessie ja Morgiana".


Juhus (film)

"Juhus" on 1981. aastal valminud Poola mängufilm. Film keelati valmimise järel Poola ametivõimude poolt ja linastus alles 1987. aasta jaanuaris.


Tõškivka

Tõškivka (ukraina keeles Тишківка) on küla Ukrainas Vinnõtsja oblastis Gaissõni rajoonis. Elanike arv on 226. Pindala on 1,296 km².


Hang (muusika)

Hang on idiofonide hulka liigitatav muusikainstrument. Selle leiutasid Felix Rohner ja Sabina Schärer aastal 2000 Bernis Šveitsis.

Instrumendi nimetus "hang" tähendab saksa keele berni murdes kätt. Tihti kasutatakse selle kohta ka nimetust "hangtrumm" (hang drum), mis on aga eksitav ja võib leiutajate arvates põhjustada mitte ainult vääritimõistmist, vaid viia ka instrumendi füüsilise kahjustamiseni.

Instrument koosneb kahest servapidi kokku kleebitud kumerast metallplaadist ning meenutab välimuselt ufot. See toimib Helmholtzi resonaatorina.

2014. aastast seda instrumenti enam ei toodeta.


Naddnistrjanske

Naddnistrjanske (ukraina keeles Наддністрянське) on küla Ukrainas Vinnõtsja oblastis Murovani Kurõlivtsi rajoonis. Elanike arv on 899. Pindala on 3,301 km².


Hlõnske (Nemõrivi rajoon)

Hlõnske (ukraina keeles Глинське) on küla Ukrainas Vinnõtsja oblastis Nemõrivi rajoonis. Elanike arv on 47. Pindala on 0,397 km².


Tartu Ülikooli staadion

Tartu Ülikooli staadion on kergejõustiku- ja jalgpallistaadion Tartus Ülejõe linnaosas.

Staadion asub Staadioni tänava, Puiestee tänava ja Liiva tänava vahel.


Šakiai rajoon

Šakiai rajoon (leedu keeles Šakių rajono savivaldybė) on 2. järgu haldusüksus (rajoon) endise Marijampolė maakonna aladel Leedus. Rajoon piirneb läänes Venemaa Kaliningradi oblastiga.

Rajoonis on 14 omavalitsust, selle pindala on 1453 km² ja elanike arv oli 2014. aastal 30852 inimest.

Suurim asula on halduskeskus Šakiai (5864 inimest). Rajoonis on veel Gelgaudiškise ja Kudirkos Naumiestise linn. Lisaks asuvad rajoonis Barzdai, Griškabūdise, Kriūkai, Lekėčiai, Lukšiai, Sintautai, Žemoji Panemunė ja Žvirgždaičiai alev. 2011. aasta seisuga olid elanikest 98,78% leedulased, 0,36% venelased, 0,1% valgevenelased, 0,09% poolakad, 0,08% ukrainlased, 0,06% sakslased ja 0,5% oli teistest rahvustest.

Rajooni suurim jõgi on põhjapiiril voolav Nemunas. Teised tähtsamad jõed on Rajooni läänepiiril voolav Šešupė ja selle lisajõed Nova, Siesartis ja Jotija. Rajoon asub Šešupė madalikul, kõrgeim koht (78 meetrit) asub Kaunase rajooni piiri ääres. Madalaim koht (10 meetrit) asub rajooni loodetipus Nemunase ääres.

Šakiai rajooni territooriumile jääb osaliselt Panemunė regionaalpark.


Muusikaline ohver

"Muusikaline ohver" (saksa keeles "Musikalisches Opfer") on Johann Sebastian Bachi heliteos oopusenumbriga BWV 1079. Muusikaline ohver on kontrapunktiliste teoste kogumik Preisimaa kuninga Friedrich II teemale.

Teos koosneb kahest ritšerkaarist ("Ricercar a 3" ja "Ricercar a 6"); fuugast, mille kaks ülemist häält on läbi viidud kaanonis ("Fuga canonica in Epidiapente"); kaanonitest ("Canon a 2 cancrizans", "Canon a 2 Violini in unisono", "Canon a 2 per Motum contrarium", "Canon a 2 per Augmentationem, contrario Motu", "Canon a 2 per Tonos", "Canon perpetuus super Thema Regium", "Canon perpetuus", "Canon a 2" ning "Canon a 4"); triosonaadist traaversflöödile, viiulile ja basso continuo'le, mille neljas osas leidub korduvalt teema läbiviimist kaanonis.

Teos kuulub koos "Goldbergi variatsioonide" ja "Fuugakunstiga" Johann Sebastian Bachi hiliste teoste hulka. Johann Sebastian Bach kirjutas teose kolm aastat enne surma.


Iga (linn)

Iga on linn Jaapanis Mie prefektuuris. Asub sisemaal.

Praegustes piirides on linn alates 11. novembrist 2004, kui liideti Iga ja Ueno linn ning mitu valda (küla).

Uenos on sündinud Matsuo Bashō.


Kameyama

Kameyama on linn Jaapanis Mie prefektuuri põhjaosas.

Kameyama on linn alates 1954. aastast. 2005 liideti Kameyamaga Seki linn.


Jaboatão dos Guararapes

Jaboatão dos Guararapes on linn Brasiilias Pernambuco osariigis. Asub Atlandi ookeani rannikul Recifest vahetult lõunas.

Linn on jaotatud 5 linnaosaks.


Erik Kalda

Erik Kalda (sündinud 13. mail 1969) on Eesti ajakirjanik.

Erik Kalda on ajalehe Põhjarannik tegevtoimetaja.


Nicolaus IV

Nicolaus IV (Girolamo Masci, ka Girolamo Massi, Girolamo Massio, Girolamo Massei, Girolamo Mascius, Girolamo Mascio, Girolamo d'Ascoli; 30. september 1227 – 4. aprill 1292) oli paavst 1288–1292. Ta oli 191. paavst ja esimene frantsisklane, kes sai paavstiks.

Girolamo Masci sündis Ascoli Piceno lähistel Liscianos ametniku peres. Ta liitus frantsisklaste orduga, kus õppis algul Bonaventura juures ja seejärel Perugia ülikoolis teoloogiat ning sai doktorikraadi. Hiljem oli ta Roomas teoloogiaprofessor ja sai juunis 1272 frantsisklaste provintsiaaliks Dalmaatsias. Gregorius X saatis ta oktoobris 1272 saadikuna Konstantinoopolisse, kus ta kutsus õigeusu vaimulikke osalema Lyoni II kirikukogul.

Masci sai 20. mail 1274 frantsisklaste ordukindraliks, 1276 valiti ta ametisse tagasi ja pidas seda maini 1279. Ta osales 1274 II Lyoni oikumeenilisel kirikukogul. Innocentius V saatis ta mais 1276 legaadiks Konstantinoopolisse. 15. oktoobril 1276 oli ta legaat Prantsusmaal.

Nicolaus III määras Masci 12. märtsil 1278 Santa Pudenziana kardinalpreestriks. Ta andis paavstile 1279 nõu bulla "Exiit qui seminat" koostamisel. Juulis 1280 vahendas ta Sitsiilia kuninga Charlesi ja Saksa kuninga Rudolf I vahelisi läbirääkimisi. Martinus IV määras Masci 12. aprillil 1281 Palestrina kardinalpiiskopiks ja saatis 7. septembril 1283 legaadiks Viterbosse.

Kardinal Masci osales 3 paavsti valimistel 1280–1288.


Sõjaväe Majandusühisus

Sõjaväe Majandusühisus (lühend SMÜ) oli ühistegelikul alusel tegutsev sõjaväelaste ettevõte, asutatud 1920. Selle ülesandeks oli sõjaväelaste varustamine tarbeesemete ja ainetega, samuti oma kaubandusvõrgu arendamine ning väiketööstuse edendamine.

1938. aastal kuulusid ühisuse juhatusse esimees kindralmajor Tõnis Rotberg, kolonel August Kasekamp, kolonel Mart Tuisk ja kolonel Karl Laurits.

Ühisusel olid kauplused Tallinnas (4), Tartus, Võrus, Rakveres, Pärnus, Narvas ja Viljandis ning rätsepa-, kingsepa- ja pesutöökoda.


Autorikaitseühing

Autorikaitseühing (AKÜ) oli eesti kirjanike ja heliloojate kutsehuve kaitsev ning kodu- ja välismaiste autorite teoste ettekandehonorare kasseeriv keskkoondis.

Ühing asutati aastal 1932. Aastal 1938 oli ühingul üle 140 liikme, sealhulgas üle 80 kirjaniku ja üle 60 helilooja.

AKÜ esimees oli Juhan Jaik, hiljem August Mälk.


Ühekroonine meenemünt (2008)

Ühekroonine meenemünt vermiti 2008. aastal Eesti riigi 90. aastapäeva auks. See lasti ringlusse 9. juunil 2008. Münte vermiti kokku 20 miljonit.


Eesti Loomakaitseliit

Eesti Loomakaitseliit oli Eesti loomakaitseorganisatsioon.

Liitu kuulus 22 loomakaitseseltsi ja -ühingut. Esimees oli Bernhard Methusalem.

Liidu häälekandja oli Eesti Loomasõber.

Liit andis teenetemärgina Rohelist Risti.

4. oktoobril 2010 asustatud Eestimaa Loomakaitse Liit peab end Eesti Loomakaitseliidu õigusjärglaseks.


Parapolski Dol

Parapolski Dol (vene keeles Парапольский дол) on madalik Kamtšatka poolsaare põhjaosas, kus on Kamtšatkat ülejäänud mandriga ühendav maakitsus. Ta paikneb Penžina aheliku ja Korjaki mägismaa vahel. Pikkus 425 km, laius 93 km, kõrgus kuni 200 m.

Madalikul voolavad Palmatkina, Kujuli ja Pustaja jõgi. Piirkonnas on palju soid ja järvi. Ülekaalus on tundra taimkate, esineb kääbusseedermänni tihendikke. Esineb igikelts.

Alates 13. septembrist 1994 on madaliku osa endises Korjaki autonoomses ringkonnas pindalaga 1 200 000 ha ja koordinaatidega 61º37' N 165º47' E kaitse all ning kuulub Ramsari konventsiooni nimistusse.


Lopatka neem

Lopatka neem (vene keeles мыс Лопатка) on neem Kamtšatka poolsaarel. Neeme tipus on poolsaare lõunapoolseim punkt. Selle geograafilised koordinaadid on .

Neemel asuvad piirivalvepunkt ja ilmajaam, asulad on maha jäetud. Piirkonnas on tasane pinnamood ja tundrataimkate. Aastaringselt puhuvad tugevad tuuled ja sajab, päikepaistelist ilma on harva.

Neemest edelasse jääb Kuriilide põhjapoolseim saar Šumšu, mida eraldab Lopatka neemest Esimene Kuriili väin.


Herman Hansson

Herman Hansson (26. juuni (vkj)/ 8. juuli 1887 Viljandi – 12. jaanuar 1945 Tallinn) oli eesti vaimulik.

Ta lõpetas Pärnus gümnaasiumi. Õppis aastatel 1912–1916 Tartu Ülikooli usuteaduskonnas.

Oli prooviaastal Tallinna Püha Vaimu ja Suure-Jaani Johannese koguduses. Ordineeriti 28. mail 1917 õpetajaks.

Oli aastal 1917 Tallinna Püha Vaimu koguduse adjunktõpetaja, aastatel 1917–1924 Tallinna Jaani koguduse 2. pihtkonna õpetaja. Aastatel 1927–1929 oli ta Tallinna Peeteli koguduse õpetaja, aastatel 1929–1931 Lääne-Nigula Püha Nikolause koguduse õpetaja. Aastatel 1931–1944 oli ta rändjutlustaja. Aastatel 1944–1945 oli ta Tallinna Jaani koguduse 1. pihtkonna asetäitja õpetaja


Kuri silm

Kuri silm (murdekeeles kaetis) on paljudes kultuurides ja usundites, sh eesti rahvausundis esinev kujutelm – teatud inimestel usutakse olevat võime kahjustada oma pilguga teisi inimesi (eriti väikseid lapsi), koduloomi või muud.


Kinect

Kinect ehk Kinect for Xbox 360 (algne koodnimi Project Natal) on Microsofti puldita välisseadmete komplekt, mille abil kasutaja saab suhelda mängukonsooliga ning tulevikus võib-olla operatsioonisüsteemi Windows 8 kasutavate personaalarvutitega, ilma et ta peaks midagi käes hoidma või katsuma. Juhtimiseks ja suhtlemiseks saab kasutada kehaliigutusi, häält ning esemete ja piltide näitamist.

Kinect töötati välja selleks, et mängukonsooli Xbox 360 ostaksid ka need, keda arvuti- või konsoolimängud ei huvita.

Kinecti konkurendid on Wii Remote, Wii MotionPlus ja PlayStation Move, mis kuuluvad mängukonsoolide Wii ja PlayStation 3 juurde.

Kinect tuli müügile USA-s ja Kanadas 4. novembril 2010, Euroopas 10. novembril 2010, Austraalias, Uus-Meremaal ja Singapuris 18. novembril 2010 ning Jaapanis 20. novembril 2010.

Müügil on ka Kinecti komplektid konsoolimänguga "Kinect Adventures" või 4- või 250-gigabaidise konsooliga Xbox 360 ning mänguga "Kinect Adventures".

Detsembris 2010 selgus, et Microsoft laiendab Kinecti kasutusala ka personaalarvutitele, kui Korea mänguarendusfirma GamePrix teatas, et nende MMORPG "Divine Souls" saab olema üks esimesi mänge, mis kasutab sisendseadmena Kinecti.


Vjatskije Poljanõ

Vjatskije Poljanõ on linn Venemaal Kirovi oblastis, Vjatskije Poljanõ rajooni keskus. Asub Vjatka paremal kaldal.

Vjatskije Poljanõ küla on teada 1596. aastast. 1915 ehitati läbi küla Moskva-Jekaterinburgi raudtee. 1938 sai aleviks. 1942 toodi sinna üle relvatehas Moskva oblastist Zagorskist ja alev sai linnaõigused.

2007 avati autosild üle Vjatka jõe, mis ühendab linna vastaskaldal asuva Sosnovka linnaga.


Vasabi

Vasabi ehk wasabi (jaapani keeles 山葵) ehk Jaapani mädarõigas on heleroheline teravamaitseline maitseaine, mida kasutatakse Jaapani köögis.

Vasabit valmistatakse jaapani vasaabia (Wasabia japonica) taime risoomist, mida riivitakse.

Vasabit müüakse pasta või pulbrina. Kasutatakse koos sojakastmega tempura kõrvale, toore kala ehk sashimi kõrvale ja suši maitsestamiseks.


Jaapani vasaabia

Jaapani vasaabia (Wasabia japonica, ka Eutrema japonicum) on ristõieliste sugukonda vasaabia perekonda kuuluv mitmeaastane rohttaim, mida kasvatatakse köögiviljana. Suurt mungalille meenutava taime lihavad lehed sarnanevad kapsalehtedega. Jaapani vasaabia on haruldane taim.

Taime risoomi kasutatakse ürdina. Jaapani vasaabiale on omane eriti mõrkjas maitse, mis sarnaneb sinepi omaga. Esimesed allikad Jaapani vasaabia kasutamisest toiduks pärinevad Nara prefektuurist.


Oleg Kašin

Oleg Kašin (Олег Кашин; sündinud 17. juunil 1980) on Venemaa ajakirjanik.

Ta on olnud

2003–2005 Kommersandi korrespondent; 2005 Izvestija korrespondent; 2005–2007 ajakirja Ekspert kommentaator; 2007–2009 ajakirja Русская жизнь peatoimetaja asetäitjana; 2009. aastast Kommersandi kaastööline.

2010. aasta oktoobris ei lubanud Venemaa presidendi pressiteenistus Kašinit presidendi kohtumisele muusikutega, põhjendades seda sellega, et Kašin on seoses arreteerimisega 2007. aasta mittenõustujate marsil kantud musta nimekirja.

2010. aasta 6. novembril rünnati Kašinit Moskvas kodu lähedal. Murti mõlemad sääreluud, purustati sõrmed. Kolju sai vigastada. Arstid viisid haiglasse toimetatud Kašini kunstlikkusse koomasse. Algatati mõrvakatse uurimine, president Medvedev palus peaprokurör Juri Tšaikal ja siseminister Rašid Nurgalijevil uurimist isiklikult juhtida.

Rünnaku põhjuseks peetakse Kašini ajakirjanduslikku tegevust. Võimalikuks ajendiks peetakse muuhulgas seda, et Kašin kajastas Himki metsa kiirtee rajamise vastaseid proteste.


535.–536. aasta kliimakatastroof

535.–536. aasta kliimakatastroof oli järsk lühiajaline keskmise temperatuuri langus põhjapoolkeral, mis osutus viimase 2000 aasta kõige rängemaks ja pikema järelmõjuga lühiajaliseks ilmastikumuutuseks.

Selle põhjuseks oli ulatuslik atmosfääri tolmuloor, mis tulenes ühe või mitme vulkaani võimsast purskest troopikas või Maa kokkupõrkest suure meteoriidiga. Kõige tõenäolisemaks on peetud Krakatau vulkaani purset.

Katastroofi laiaulatuslik mõju põhjustas maailma erinevais paigus umbes 540. aastani kestnud ilmastiku halvenemist ning sellest tingitud ikaldusi ja näljahädasid.

Soojemal ajaperioodil poleks sündmuse mõju ilmnenud nii märgatavalt, suurelt ja kestvalt, kuid seekordne kliimakatastroof võimendas juba eelnevalt alanud, parajasti kulgevat ja süvenevat Suure rahvasterändamise aja kliimapessimumi. Seega on kliimakatastroofi mõju käsitletav samaaegse 1500-aastase kliimatsükli miinimumaja ja selle läheneva külmima keskme ühismõjuna. Eelneva Rooma kliimaoptimumi ajal oli Rooma laienenud Suurbritanniani, sellele järgnenud jahenemise ajal oli see teisenenud Bütsantsiks, mille tuumalaks oli Itaalia asemel Väike-Aasia.


Vanasadama Jahisadam

Vanasadama jahisadam on 2010. aasta mais avatud väikelaevade sadam Tallinnas Admiraliteedi basseinis. Vanasadama jahisadam kuulub ASile Tallinna Sadam kui osa Vanasadamast.

Vanasadama jahisadam piirneb Kai, Kuunari ja Laeva tänavaga ning Tallinna lahega.

Jahisadamas on väikelaevadele 110 kaikohta. Ujuvkai kõrgus veepinnast on 0,6 m. Ujuvkaide äärde mahuvad kuni 18 m pikkused laevad süvisega kuni 4 m. Admiraliteedi basseini kaide äärde mahuvad kuni 50 m pikkused laevad süvisega kuni 4,3 m.

Navigatsioonihooaeg algab 1. mail ja lõpeb 31. oktoobril, kuid need piirid võivad muutuda sõltuvalt jää- ja ilmastikuoludest.

2010. aasta sügisel pälvis jahisadam auhinna "Tallinna turismitegu 2010".

Vanasadama jahisadama postiaadress on Kai tänav 6, 10111, Tallinn. Tallinna Sadama jahisadama kontor asub aadressil Sadama tänav 25/4, 10111 Tallinn.

2015. aastast planeeritakse Vanasadama jahisadama äärde Kai tänav 4, Kaljase tänav 4, Kaljase tn 6 // Poordi tänav 4, Laeva tn 3, Kuunari tänav 3, Kuunari tn 5, Kuunari tn 7, Kaljase tänav // Koge tänav ja Laeva tänava piirkonda elamu- ja ärihoonete Porto Franco kvartalit.

Vanasadama ja Vanasadama jahisadama äärde planeeritakse üle Admiraliteedi basseini kanali viivat jalakäijate tõstesilda.


Muuga tööstuspark

Muuga Tööstuspark asub Muuga sadamas ning kuulub riigiettevõttele AS Tallinna Sadam. Tööstuspargi kogupindala on 75 ha, mis on jaotatud kruntideks suurusega 0,3–21 ha.

Tööstuspark on mõeldud ettevõtetele, millel on oluline paikneda sadama lähedal. Need ettevõtted saavad sõlmida pikaajalised maakasutuslepingud vabatsoonis. Tööstuspargis on rajatud kõik vajalikud kommunikatsioonid kruntide piirideni.

Lisaks Muuga Tööstuspargile kuulub Tallinna Sadama omandusse ka Paldiski Lõunasadama tööstuspark.


Toponüümika

Toponüümika ehk toponüümia (ka toponomastika) on teadusharu, onomastika osa, mis tegeleb kohanimede ehk toponüümide uurimisega.

Toponüümika uurib kohanimede struktuuri, päritolu, muutumist ja levikut. Toponüümika püüab ka korrastada tänapäeva kohanimekasutust.

Eestis on toponüümika kõigist onomastika osadest kõige väljaarendatum. Eesti kohanimesid kogutakse süstemaatiliselt alates 1922. aastast.

Toponüümikaga tegelevad nii keeleteadlased kui geograafid, see on oluline ka ajaloolastele.

Toponüümika märgib ka mingi keele või piirkonna kohanimede kogumit.


Viktor Pihlak

Viktor Pihlak (15. detsember 1886 Sammuli mõis, Viljandimaa – 10. juuli 1967 Tallinn) oli eesti arhitekt, insener ja tööstur.


Peeter Sisask

Peeter Sisask VR I/3 (20. oktoober 1885 Õisu vald, Paistu kihelkond, Viljandimaa – 5. november 1969 Stockholm) oli Eesti insener ja sõjaväelane (leitnant).

Sündis talupidaja pojana. Õppis Õisu valla- ja Paistu kihelkonnakoolis, omandas keskhariduse Tartu reaalkoolis ning kõrghariduse Riia Polütehnilises Instituudis, mille lõpetas 1911. aastal ehitusinsenerina. Oli Üliõpilasselts Liivika asutajaliige.

Oli Vene sõjaväes teenistuses Helsingis, hiljem Viiburis, kus juhatas militaarehitiste rajamist. Vabadussõja ajal oli Eesti Kaitseväe ehituse- ja korteriosakonna juhataja. Juhtis hiljem Tallinna Juhkentali sõjaväehaigla uue peahoone ning uute kasarmute ehitamist Tapale, Rakverre ja Võrru.

Ta oli Tallinna linnanõunik ja ehituskomisjoni esimees.

1944. aastal siirdus perega pagulusse Rootsi, kus oli Uppsalas arhiivitöötaja.


Konstantin Zeren

Konstantin Karl Zeren (30. august 1883 Vaivara vald, Virumaa – 2. juuli 1944 Rapla) oli Eesti ehitusinsener ja tööstur.

Zeren oli Üliõpilasselts Liivika asutajaliige.


Anton Lembit Soans

Anton Lembit Soans (17. september 1885 Oranienbaum, Venemaa – 26. november 1966 Tallinn) oli eesti arhitekt, linnaplaneerija ja õppejõud. Eesti Arhitektide Ühingu üks asutajaliikmetest.


Paldiski Lõunasadama tööstuspark

Paldiski lõunasadama Tööstuspark on tööstuspark Tallinnast umbes 50 km lääne pool asuvas Paldiski Lõunasadamas, suuruselt kolmandas Tallinna Sadama viiest sadamast.

Tööstuspargi kogupindala on 21 ha. Paldiski Lõunasadama tööstuspark on mõeldud ettevõtetele, millel on oluline paikneda sadama lähedal.

Paldiski lõunasadama põhitegevus on Eesti eksport-, import- ja transiitkaupade käitlemine. Sadamas käideldakse peamiselt veeremlasti, vanametalli, puitu, turvast ja naftatooteid. Arenev tegevusvaldkond on naaberturgudele mõeldud uute autode transiit ja müügieelne teenindus. Sadamast on tänaseks saanud oluline Läänemere ro-ro-laevaliinide peatuspaik, millel on otseühendus paljude Lääne-Euroopa sadamatega.

Märkimisväärne osa Tallinna Sadama investeeringutest suunatakse Paldiski Lõunasadama ning sellega piirnevate maaüksuste (sh tööstuspargi) arendamisse.

Lisaks Paldiski lõunasadama Tööstuspargile kuulub Tallinna Sadamale ka Muuga tööstuspark.


Sami Hyypiä

Sami Tuomas Hyypiä (sündinud 7. oktoobril 1973 Porvoos) on soome jalgpallitreener ja endine jalgpallur.

Ta on mänginud klubides Voikkaan Pallo-Peikot (1989), Kuusankosken Kumu (1990–1991), MyPa (1992–1995), Willem II (1995–1999) ja Liverpool FC (1999–2009). 2009-2011 mängis ta Saksamaa klubis Bayer Leverkusen. Tema positsioon oli keskkaitsja.

Alates 1. aprillist 2012 Bayer Leverkuseni treener.

Hyypiä on võitnud Soome karika 1992 ja 1995, Inglismaa karika 2001 ja 2006, Inglismaa liigakarika 2001, UEFA karika 2001, UEFA Meistrite liiga 2005, Euroopa superkarika 2001 ja 2005.

Aastal 2001 valiti ta Soome aasta sportlaseks.


World of Warcraft

"World of Warcraft" (lühend WoW) on Blizzard Entertainmenti loodud väga paljude mängijatega online-rollimäng (MMORPG).

Mängu tegevus toimub Azerothi fantaasiamaailmas.

Eesti mängijaid on "World of Warcraftis" mitmeid kogukondi, millest suurimad on Hüljatud Outlandi serveris Alliance'i poolel ning Kalevlased Al'akiri serveris Horde'i poolel. Suurim "World of Warcraft Classicu" mängijate kogukond Hüljatud paikneb Gehennase serveris, Horde'i poolel. 2017. aastal otsustas kogukond Hüljatud moodustada oma tegevuse toetuseks MTÜ GG Estonia. MTÜ korraldab kogukonna ühisüritusi.


Aleksander Kivilaan

Aleksander Kivilaan (kuni 1935 Kustasson; 7. juuli (vkj)/20. juuli 1906 Jäärja vald, Saarde kihelkond, Pärnumaa – 28. detsember 1997 East Lansing, Inghami maakond, Michigan) oli Eesti ja Ameerika Ühendriikide põllumajandusteadlane.

Ta lõpetas 1927. aastal Pärnu Linna Eraõhtuühisgümnaasiumi. Ta õppis aastatel 1928–1932 Tartu Ülikooli põllumajandusteaduskonnas. Akadeemiliselt oli ta Üliõpilasselts Liivika liige alates 1928. aastast. Ta kaitses 1935. aastal magistriväitekirja "Viljapuuseenvähk (Nectria galligena B res.), selle esinemisest Lõuna-Eestis ja tõrjest" ning sai põllumajandusmagistri kraadi.

Ta täiendas end Tartu Ülikooli stipendiaadina aastatel 1936–1938 Berliini Põllumajandusülikoolis aianduse ala ning aastatel 1938–1939 Zürichi Tehnikaülikoolis. Ta õppis 1950. aastatel Michigani Ülikoolis, kaitses seal 1957. aastal doktoriväitekirja välistegurite ja viirushaiguste mõjust pelargooniumi tüvepõletiku arengule ning sai doktorikraadi.

Ta töötas aastatel 1932–1935 Tartu Ülikooli aianduse katsejaamas ja oli aastatel 1940–1944 ülikoolis õppejõud. Ta läks 1944. aastal Saksamaale ja 1949. aastal Ameerika Ühendriikidesse.

Ta õppis ja oli õppejõud Michigani Ülikoolis kuni 1977. aastani. Pensionärina jätkas ta oma seniseid uurimistöid. Tema uurimisalad olid aiandus, taimekaitse ja taimefüsioloogia; ta on ka käsitlenud rakuseina füsioloogiat, keemiat, geneetilist transformatsiooni, alkaloidide sünteesi ning seemnete puhkeseisundi füsioloogiat.


August Reinart

August Reinart (21. august 1895 Särevere vald, Järvamaa – 22. november 1972 Winnipeg, Kanada) oli eesti agronoom, toiduainekeemik ja majandustegelane.

Ta lõpetas 1924. aastal eksternina Tallinna Reaalkooli ja 1928. aastal agronoomina Tartu Ülikooli põllumajandusteaduskonna, õppis aastatel 1928–1934 TÜ-s ja 1930–1931 Berliini Ülikoolis majandust. Ta oli Üliõpilasselts Liivika liige alates 1927. aastast.

Ta osales esimeses maailmasõjas ja Vabadussõjas, töötas põllutööministeeriumis. Aastatel 1927–1932 oli ta põllumajandusosakonna põllutöö ja taimekasvu eriteadlane, 1932–1934 abidirektor, 1934–1935 direktori kohusetäitja, 1935–1936 majandusministri abi, 1936–1944 ühistegelike piimaühingute keskliidu "Võieksport" esimees.

Aastal 1944 põgenes ta Rootsi, 1950 asus Kanadasse ja oli 1950–1963 Winnipegis Manitobas piimandusosakonna teadur.


Arnold Jürgens

Arnold Johannes Jürgens VR I/3 (3. oktoober (vkj)/ 15. oktoober 1892 Rakke küla, Simuna kihelkond, Virumaa – 13. aprill 1918 Helsingi, Soome) oli Eesti vabadusvõitleja.

Ta lõpetas 1910. aastal Tartu Reaalkooli ja õppis edasi Riia Polütehnilises Instituudis kaubandust. Lõpetas instituudi, kui kool tegutses juba evakueerituna Moskvas. Oli Riia Eesti Üliõpilaste Seltsi (REÜS) liige alates 1914. aastast.

Eesti Spordiselts Kalevi esimees 1917. aastal ja Eesti Sõjaväelaste Büroo liige.

Hukkus Jüri Vilmsi missioonil Soome.


Jaan Naaris

Jaan Naaris (4. mai 1893 Laatre vald, Pärnumaa – 15. jaanuar 1919 Lehtse) oli Eesti sõjaväelane.

Ta oli Üliõpilasselts Liivika liige alates 1914. aastast.

17. jaanuaril 1919 otsustas Eesti Ajutine Valitsus "...lahingus saadud haavadesse ärasurnud Jaan Naaris'e hauale Ajutise Valitsuse nimel pärg panna."


Abyei

Abyei on ala Sudaani lõunaosas, halduslikult ringkond Lõuna-Kordofani provintsis. Asub Mugladi basseinis, kus paiknevad suured naftamaardlad. Läbi piirkonna kulgeb Suur Niiluse naftajuhe. Sudaani kodusõja ajal käis seal pidev lahingutegevus.

Peamine jõgi on loodest kagusse voolav Baḩr al-Ghazāli lisajõgi Baḩr al-Arab.

Abyei suuremad etnilised rühmad on lõunaosas dinkade ngoki hõim ja neist põhja pool araabia keelt kõnelevad nomaadid, messiria-d. Suurim asula on Abyei linn.

1905. aastal liideti dinkade asustatud Abyei alad Inglise-Egiptuse Sudaani Kordofani provintsiga.

2004. aasta detsembris sõlmiti Abyei protokoll, mille järgi kuulutati Abyei üleminekualaks Põhja- ja Lõuna-Sudaani vahel ja mis sai osaks 2005. aasta vaherahulepingust. Loodi rahvusvaheline komisjon (Abyei Borders Commission - ABC), mis 2005. aastal määras kindlaks Abyei piirid. Põhjapiir kulges mööda põhjalaiust 10°22′30″, 87 km Abyei linnast põhja pool. Sudaani valitsus seda otsust ei aktsepteerinud, sest see jättis mitu suurt naftamaardlat Abyei piiridesse.

Mais 2008 puhkesid piirkonnas taas lahingud Sudaani armee ja Sudaani Rahvavabastusarmee vahel. Abyei linn purustati ja umbes 25 000 elanikku põgenes lõuna poole. Juunis 2008 otsustasid vaenupooled küsimuse Haagi Alalisse Vahekohtusse viia. 22. juulil 2009 tegi kohus lõpliku ja siduva otsuse, millega määrati kindlaks Abyei piirid. Otsuse kohaselt nihutati Abyei põhjapiiri tunduvalt lõuna poole põhjalaiuseni 10°10′00", mistõttu mitu suurt naftavälja jäid Abyeist väljapoole. Samuti muudeti ida- ja läänepiiri nii, et Abyei pindala vähenes 10460 km²-ni. Otsusega nõustusid kõik konflikti osapooled. Naftast saadava tulu jaotust lepe ei puudutanud. Uute lahingute puhkemise ennetamiseks paigutas ÜRO UNMISi rahuvalveväed Abyeisse.

2011. aasta Lõuna-Sudaani iseseisvusreferendumil pidid Abyei elanikud eraldi rahvahääletusel otsustama, kas Abyei jääb Põhja- või Lõuna-Sudaani osaks, kuid referendum lükati määramata ajaks edasi.

2011. aasta suvest viibivad Abyeis ÜRO rahuvalveväed, mis koosnevad peamiselt Etioopia sõduritest.


Stone

"Stone" on 1974. aastal linastunud Austraalia film, nimiosas Ken Shorter "Stone" on 2010. aastal linastunud Ameerika Ühendriikide põnevusfilm, peaosades Robert De Niro, Edward Norton ja Milla Jovovich Stone on Soome thrash-metali bänd Stone (perekonnanimi) Angie Stone (sündinud 1961), USA R&B laulja Emma Stone (sündinud 1988), USA näitleja Irving Stone (1903–1989), USA kirjanik Jesse Stone (1901–1999), USA muusik Oliver Stone (sündinud 1946), USA filmistsenarist ja -lavastaja Sharon Stone (sündinud 1958), USA näitleja Stone (eesnimi) Stone Gossard (sündinud 1966), ansambli Pearl Jam kitarrist


Erich Friedrich Carl Walter

Erich Friedrich Carl Walter (31. juuli/12. august 1894 Peterburi – 8. juuli 1981 Eichwalde) oli Eesti vaimulik.

Õppis aastatel 1904–1912 Peterburi Peetri koolis ja 1912–1913 Peterburi Sõjaväemeditsiini Akadeemias. Tartu Ülikooli usuteaduskonnas õppis ta aastatel 1913–1916. Prooviaastal oli ta Peterburis. Ordineeriti 12. novembril 1917 Peterburis õpetajaks.

Oli 1917. aastal Peterburi Maarja koguduse adjunktõpetaja ja usuõpetaja ning ümbruskonna saksa kolooniate vikaarõpetaja. 1918. aastal oli ta Narva Johannese koguduse vikaarõpetaja ja usuõpetaja. Aastatel 1919–1939 oli ta Tallinna Oleviste koguduse õpetaja ning Tallinna toomkooli ja Elisekooli (Elisenschule) usuõpetaja.

1939. aastal kolis Saksamaale. Oli aastatel 1939–1945 luterlik vaimulik Posenis, pidades vahel teenistusi ka Riia toomkirikus. Aastatel 1945–1951 oli ta õpetaja Güstrow' toomkirikus. Aastatel 1953–1963 oli õpetaja Schwerinis. Jäi 1963. aastal emerituuri, suri Eichwaldes (Königs Wusterhauseni lähedal Dahme-Spreewaldi kreisis Brandenburgi liidumaal).

Oli jaanuaris 1930 IV Riigikogu liige.


Stone (film 2010)

"Stone" on 2010 aastal linastunud Ameerika Ühendriikide film. Põneviku režissöör on John Curran ning peaosades mängivad Robert De Niro, Edward Norton ja Milla Jovovich. Filmivõtted toimusid Michigani osariigis.

Esilinastused toimusid 10. septembril 2010 Toronto rahvusvahelisel filmifestivalil ning 24. septembril 2010 USAs Texase osariigis Austinis "Fantastic Festil".

MPAA (The Motion Picture Association of America) määras filmile R-reitingu ehk alla 17-aastased võivad filmi vaadata täiskasvanu juuresolekul.


Kultuurimaa

Kultuurimaa oli Eesti ajaleht, mis ilmus 4. septembrist 1996 kuni 18. märtsini 1998.

Väljaanne ilmus kord nädalas kolmapäeviti.

Ajalehe toimetajad olid Olev Remsu, Paul-Eerik Rummo ja Sirje Normet.

Ajalehe omanik oli Tallinna Keskturu juht Mati Kebina, kes hiljem abikaasa tapmise pärast vangi mõisteti. Tegemist oli ainukese eraisikule kuuluva kultuurinädalalehega Eestis ning arvatavasti kogu Euroopas.


Georg Karl Christian Hoffmeister

Georg Karl Christian Hoffmeister (23. mai/4. juuni 1836 Lazdona – 22. august/3. september 1887 Narva) oli eesti vaimulik.

Hoffmeister õppis aastatel 1852–1855 Tartus gümnaasiumis. Tartu ülikooli usuteaduskonnas õppis ta aastatel 1856–1860. Töötas seejärel koduõpetajana. Oli aastatel 1863–1864 prooviaastal Kanepi Jaani koguduses. Ordineeriti 24. juunil/6. juulil 1864 Tartus õpetajaks.

Oli aastal 1864 Tartu Maarja koguduse adjunktõpetaja. Sai 23. juunil/5. juulil 1868 Narva Johannese koguduse õpetajaks. Oli ka Peterburi kubermangu Jamburgi ja Oudova pastor ning aastast 1876 Narva vene reaalprogümnaasiumi ja tütarlaste kirikukooli usuõpetaja.


Tamme puiestee

Tamme puiestee on tänav Tartus Tammelinnas.

Tamme puiestee algab Tamme staadioni eest ning kulgeb suures osas kahe eraldatud sõiduteena (need liituvad Soinaste tänava ja Raja tänava vahel) üle Aardla tänava. Tänava pikkus on ühtepidi umbes 2,3 km.

Tamme puiestee, Kesk kaare ja Suur kaare tänava vahel asub Tamme Kool.

Tänava äärde jääb Tamme kooli tiik.


Kaupo Järviste

Kaupo Järviste (sündinud 8. augustil 1942) on eesti bioloogiaõpetaja ja endine koolijuht.

Ta on lõpetanud Tartu Ülikooli bioloogina. Aastail 1989–1999 oli ta Tartu Tamme Gümnaasiumi direktor. 7. jaanuaril 2010 Eesti Bioloogiaõpetajate Ühingu üldkoosolekul valiti Kaupo Järviste seltsi auliikmeks.


Helve Raik

Helve Raik (14. juuli 1932 Rakvere – 12. september 2020 Tallinn) oli eesti geograafiaõpetaja ja koolijuht.

Helve Raigi lapsepõlvekodu asus Kantkülas. Kooliteed alustas ta 1940. aastal Rägavere algkoolis, kus tema ema töötas õpetajana.

1955. aastal lõpetas Helve Raik Tartu Riikliku Ülikooli geograafiaosakonnna. Seejärel töötas ta kuus aastat Tartu 2. ja 3. Keskkoolis geograafiaõpetajana. Aastatel 1961–1972 oli ta Tartu 5. Keskkoolis õppealajuhataja ja 1972–1988 Tartu 5. Keskkooli direktor.

Helve Raik oli NLKP liige ning Eesti NSV Ülemnõukogu IX koosseisu saadik (1975–1979) ja NSV Liidu Ülemnõukogu saadik (1979–1988).


Ants Raik

Ants Raik (4. juuni 1931 Kadrina – 5. november 1994 Tartu) oli eesti klimatoloog.

Ta töötas Tartu Riikliku Ülikooli geograafia kateedris. Oli aastatel 1966–1969 ja 1972–1975 Tartu Riikliku Ülikooli bioloogia-geograafiateaduskonna dekaan.


Väike kaar

Väike kaar on tänav Tartus Tammelinnas.

Väike kaar algab Võru tänavalt, kulgeb vaid kergliiklejatele läbitavana üle neljast raudtee rööpapaarist ja seejärel ristub Raudtee tänavaga. Edasi kulgeb Väike kaar Lembitu tänavani. Umbes 50 m paremal pool jätkub ta teisel pool Lembitu tänavat kuni Tervishoiu tänavani. Tänava jätk teisel pool Tervishoiu tänavat kannab Lehola tänava nime.

Väikese kaare pikkus on umbes 1850 meetrit.


Kesk kaar

Kesk kaar (saksa keeles Mittlere Linie) on tänav Tartus Tammelinnas.

Tänav algab Raudtee tänavalt ning lõppeb Riia tänaval (jätkudes teisel pool Ludvig Puusepa tänavana). Kesk kaarega ristuvad Kungla, Kaare, Rästa, Tammekuru, Ränikivi, Räni tänav, Tamme puiestee, Kirde, Elva ja Loode tänav.

Tänava pikkus on 1030 m.


Suur kaar

Suur kaar on tänav Tartus Tammelinnas.

Tänav ühendab Riia tänavat Raudtee tänavaga, ja on paralleelne Kesk kaarega. Ta on 1,2 km pikk.

Riia tänavast lääne poole (Veeriku linnaossa) jääv, varem samuti Suur kaare nime kandnud tänavaosa kannab nimesid N. Lunini tänav ja Vitamiini tänav.

Tänava äärde jääb Tamme puiestee ristil Tamme gümnaasiumi tiik.


Suur-Kaare tänav

Suur-Kaare tänav on tänav Paides. Tänav algab Pärnu tänavalt, pöörab kaarega paremale ja lõpeb 180 meetri pärast ristumisel Ristiku tänavaga. Pärast ristmikku jätkub samas suunas Lai tänav.


Kesk-Kaare tänav

Kesk kaar - tänav Tartu linnas Kesk-Kaare tänav Viljandi linnas Kesk-Kaare tee Pärnamäe külas Viimsi Vallas


Tallinna Arte Gümnaasium

Tallinna Arte Gümnaasium (varem Tallinna 49. keskkool) on Tallinnas Mustamäel 1981. aastal asutatud kool. Kooli aadress on Vilde tee 62, Tallinn 13421.


Mario Frick (jalgpallur)

Mario Frick (sündinud 7. septembril 1974 Churis) on Šveitsist pärit Liechtensteini jalgpallikoondise endine ründaja.

Aastatel 2018–2022 oli ta Liechtensteini jalgpalliklubi FC Vaduzi peatreener. Alates 2022. aastast juhendab ta Šveitsi kõrgliiga klubi FC Luzern.


Konsulaarsuhete Viini konventsioon

Konsulaarsuhete Viini konventsioon on 1963. aastast pärinev rahvusvaheline lepe, mis määratleb sõltumatute riikide vaheliste konsulaarsuhete raamistiku. Konventsioon jõustus 1967. aastal.

2010. aasta 19. novembri seisuga oli leppega ühinenud 173 riiki.

Eesti ratifitseeris konventsiooni 21. oktoobril 1991.


Saka mõis

Saka mõis (saksa keeles Sackhof) oli rüütlimõis Lüganuse kihelkonnas Virumaal. Tänapäeval asub endine mõisasüda Ida-Virumaal Toila vallas Saka külas.


Lihhoslavl

Lihhoslavl on linn Venemaal Tveri oblastis, Lihhoslavli rajooni keskus. Asub Tverist 41 km loodes Peterburi–Moskva raudtee ääres.

Asula tekkis Ostaškovo küla ja Lihhoslavli mõisa juurde ja 1849 rajatud raudtee äärde. 1907 said raudteejaam ja selle juurde tekkinud alev nimeks Lihhoslavl. Linnaõigused sai 1925. aastal.

1937–1939 oli Lihhoslavl Karjala rahvusringkonna halduskeskus.

Peamised tööstusharud on aparaadi-, kerge- ja toiduainetetööstus.

Aastal 1997 loodi tverikarjalaste rahvuslik-kultuuriline autonoomia keskusega Lihhoslavlis. Antakse välja ajalehte Karielan Šana (paar korda aastas, tiraaž 500 eksemplari).


Solnetšnõi

Solnetšnõi (varem tuntud ka kui Ostaškov-3) on kinnine alev Venemaal Tveri oblastis. Asub Seligeri järve Gorodomlja saarel Ostaškovi linna lähedal.

Alevis asub Roskosmose tehase Zvezda filiaal, mis toodab güroskoope rakettide jaoks. Praeguse nime ja kinniseks alaks sai asula 1995. aastal.


Sultan

Sultan on valitseja tiitel islamimaades (araabia keeles سلطان Sulṭān). Sultani valitsetavat riiki nimetatakse sultanaadiks (araabia keeles سلطنة).

Tiitlil on mitu ajaloolist tähendust. Algselt oli see araabia keeles abstraktne nimisõna, mis tähendas "jõudu", "võimu" ja "valitsemist" ning tulenes verbaalnoomenist سلطة sulṭah, mis tähendas "võimu". Hiljem muutus see niisuguste valitsejate tiitliks, kes kuulutasid end valitsemises praktiliselt peaaegu sõltumatuks, kuid ei pretendeerinud kogu kalifaadile; samuti nimetati nii kalifaadi provintsi võimsat asevalitsejat.

Esimesena kandis sultani tiitlit Ghazni valitseja Mahmud Ghaznawi (valitses 998-1030) Afganistanis. Hiljem sai "sultanist" tavapärane valitsejatiitel Seldžukkide riigis ja Osmanite riigis ning Aijubiidide ja Mamelukkide Egiptuses. Tiitli usulisi seoseid näitab tõik, et Kairos resideeriv varikaliif andis 1383. aastal sultanitiitli Osmanite riigi kolmandale valitsejale Murad I-le; tema eelkäijad olid vaid beid või emiirid.

Tänapäeval on sultanid Bruneis ja Omaanis. Indoneesias on Yogyakarta eripiirkonna sultan selle provintsi kuberner. Malaisia üheksast riigist seitsme (Johor, Kedah, Kelantan, Pahang, Perak, Selangor ja Terengganu) valitsejad kannavad samuti sultani tiitlit.


Eddie Montgomery

Eddie Montgomery (sünninimi Gerald Edward Montgomery; sündinud 30. septembril 1963 Danville'is) on USA kantrilaulja.

Eddie Montgomery koos Troy Gentry'ga moodustas kantriduo Montgomery Gentry.

Tema vend John Michael Montgomery on samuti tuntud kantrilaulja.


Andrus Blok

Andrus Blok (sündinud 3. juunil 1961) on Eesti poliitik.

Ta lõpetas 1979. aastal Rakke Keskkooli ja seejärel lõpetas Tallinnas Tehnikakool nr 19 autoremondi erialal.

Oli seejärel Nõukogude sõjaväes ajateenistuses (Valgevene NSV-s). Seejärel töötas ta aastaid Koeru autoremonditehases autoremondilukksepana ning hiljem turustusjuhina. Ettevõtjana on ta pidanud kahte toidupoodi Rakkes ja Koerus.

Aastal 1999 sai temast Rakke vallavolikogu esimees, hiljem vallavanem.

20. novembrist 2010 kuni 28. maini 2011 oli ta Rahvaliidu esimees.


Hillar Kohv

Hillar Kohv (sündinud 9. augustil 1966) on eesti ajalehtede, ajakirjade ja portaalide kohalik kirjasaatja.

Hillar Kohv elab Pärnu maakonnas Tori vallas Rätsepa külas. Kuna paikkonna nimi on Viinahaua, siis on ta tuntud ka kui Hillar Kohv Viinahaualt.

Esimene Hillar Kohvi lugejakiri avaldati ajalehes 1986. aastal. Laiemalt tutvustati tema tegemisi 1997. aastal, kui Vesta Reest kirjutas temast ajalehes Eesti Ekspress ja Indrek Treufeldt tegi temaga intervjuu Eesti Televisiooni saates "Suures plaanis".

Aastatel 1997–1999 oli Hillar Kohv ajalehe Nelli Teataja püsikolumnist. Aastatel 1997–1998 oli tal oma püsirubriik ka ajalehes Kuller (Liivimaa Kuller).

Kanal 2 saadetes "Wigla show" ja "Wremja" parodeeriti Hillar Kohvi aastatel 1998–2001. Hillar Kohvi nime kandvat tegelaskuju mängis näitleja Jan Uuspõld.

Hillar Kohv on üks Eesti suurimatest Anne Veski fännidest. Jan Uuspõllu saates "Kokk tuleb" külastas Veski ka isiklikult Kohvi ja nad laulsid koos meeleoluka ja ülimenuka singli "Jätke võtmed väljapoole".

Hillar Kohv on teinud kaastööd paljudele raadiosaadetele, kus on tema kirju ette loetud. 2006. aastal oli Hillar Kohvil mõnda aega oma saatelõik telekanali CiTV saates "Pimp TV".

Ta on viiel korral kandideerinud kohalike omavalitsuste volikogude valimistel üksikkandidaadina Tori vallavolikokku, kuid ei ole mitte kordagi osutunud valituks. 1999. aastal kogus ta 34 häält, 2002. aastal 34 häält, 2009. aastal 26 häält, 2017. aastal 46 häält ja 2021. aastal 58 häält.

Onu Bella on teinud Hillar Kohvist portreefilmi "Pööripäevad Viinahaual". Hillar Kohv on mänginud ka Arbo Tammiksaare filmis "Magusad unelmad" (2001).

Hillar Kohv ei loe raamatuid. Ta ei ole kunagi lennukiga lennanud.

2006. aasta 2. septembri hilisõhtul tehti show'd, Hillar Kohv "abiellus" Arnold Oksmaaga. Uhket pulma "Eesti moodi" viis läbi pulmavanem Onu Bella. Pulmatseremoonial esinesid uues koosseisus Nightlight Duo, Apelsin, Ane ja Gunnar Loho, ning pulmavanem Onu Bella bändiga. Valges pulmakleidis Arnold Oksmaa tuli pealavale Hillar Kohvi käevangus, noorpaar andis tõotused ja suudles Onu Bella käes olnud hõberisti. Oli ka paar intsidenti, "vastabiellunud" paari ründas puuhalgudega nende eribussis kolm teismelist vanuses 16–18 eluaastat.


Montgomery Gentry

Montgomery Gentry oli Ameerika Ühendriikide kantriduo, mille moodustasid Eddie Montgomery ja Troy Gentry.


Rauaaja kliimapessimum

Rauaaja kliimapessimum ehk rauaaja uusjäätumine oli külm periood Atlandi ookeani põhjaosa piirkonnas umbes 900–300 eKr. Kliimapessimumi külmim osa oli 450. aasta paiku eKr.

Kliimapessimumile järgnes Rooma kliimaoptimum (umbes 200 eKr – 300 pKr).

Rauaaja kliimaoptimum oli Holotseeni ajal juba seitsmendat korda esinenud valdavalt Atlandi ookeani põhjaosa piirkonna kliimas tuvastatud 1500-aastase kliimatsükli miinimumaeg.


Krista Räni

Krista Räni (varem Krista Läänemets; sündinud 1962) on eesti tõlkija.

Ta on tõlkinud peamiselt filosoofilist kirjandust saksa keelest eesti keelde. Ta on eestindanud ka Stefan Kleini teoseid.


Eestimaa Ajutine Revolutsioonikomitee

Eestimaa Ajutine Revolutsioonikomitee (Временный Ревком Эстонии) oli Nõukogude Venemaal Petrogradis 15. oktoobril 1918 VK(b)P Eesti Osakondade Keskkomitee poolt moodustatud organiseerimisgrupp.

Petrogradis moodustatud Eestimaa Ajutise Revolutsioonikomitee ülesandeks oli ette valmistada ja koordineerida Eesti bolševike tegevust Nõukogude Venemaal vastavate maailmarevolutsiooni levikut ettevalmistvate ametkondadega, eesmärgiga Nõukogude vägede poolt läbiviidava interventsiooni tulemusena (taas)kehtestada iseseisvunud Eestis kommunistlik riigikord.

Vastavalt Nõukogude Liidu Kommunistliku Partei Keskkomitee Poliitbüroo juhistele valmistas komitee ette Punaarmee ja Eestis asunud illegaalsete eesti kommunistlike organisatsioonide koostööd Eesti vallutamisel. Eestis asusid põrandaalusel illegaalsel õõnestustegevusel R. Vakman, R.Vennikas, J.Rästas, M.Likemets, V. Kingissepp, M.Koolmeister, A. Koni, R. Majak, H. Vennikas jt. 17. oktoobril 1918 sõitis Eestimaa Ajutise Revolutsioonikomitee tuumik Eesti piiri äärsesse Jamburgi, kust liiguti koos Punaarmee vägedega Eestimaale, kus 28. novembril 1918 kuulutati välja Eesti Töörahva Kommuun.

Pärast EARK tuumiku lahkumist Petrogradist, jäi sinna EARK Petrogradi büroo, kuhu kuulusid: Jaan Sihver, Jaan Ikmelt ja G. Vaino. Pärast Eesti Töörahva Kommuuni väljakuulutamist liitusid ka nemad revolutsioonikomitee ülejäänud liikmetega. Eesti Töörahva Kommuuni Nõukogu liikmete Ikmelti ja Vaino ülesanneteks oli sidepidamine Põhjapiirkondade Kommuuni valitsusasutustega ja sealse juhtiva parteiorganiga, täpsemalt Petrogradis asunud ÜK(b)P Petrogradi komitee juhi Grigori Zinovjeviga.

Eestimaa Ajutine Revolutsioonikomitee lõpetas oma tegevuse pärast eesmärgi osalist saavutamist ning Eesti Töörahva Kommuuni väljakuulutamist Punaarmee ja Eesti kommunistlike kütipolkude poolt hõivatud Narva linnas 29. novembril 1918.


Jüri-Ott Salm

Jüri-Ott Salm (sündinud 21. märtsil 1976) on eesti keskkonnakaitse-aktivist.

Salm on õppinud Tartu Ülikoolis inimgeograafiat. 2012. aastal kaitstud doktoritöös uuris ta seitsmes Eesti soos kogutud 4500 gaasiproovi ning jõudis järeldusele, et Eestis pooleldi ammendatud 100 ruutkilomeetrit turbamaardlaid tuleks kaevandada lõpuni või ennistada taimestik ja veerežiim. Vähemalt 2000 hektaril tasuks tema hinnangul turba kaevandamist jätkata, ammendades maardla mineraalsete seteteni, näiteks savikihini, et kõrgsoo loomulik teke samal kohal võiks taas alata.

Ta oli 2004–2012 Eestimaa Looduse Fondi tegevjuht ja juhatuse liige.

Ta valiti 2013. aastal valimisliidu Vabakund ridades Tartu linna volikokku.


Paradiisivares

Paradiisivares (Lycocorax pyrrhopterus) on linnuliik paradiisilindlaste sugukonnast. Paradiisivares on Maluku saarte endeem. Pikkus on umbes 34 cm. Sulestik on tume, pehme ja siidjas. Nokk on must, silmad karmiinpunased. Emaslind on isasest natuke väiksem. Häälitsus sarnaneb koera haukumisega. Elab metsades ja toitub peamiselt puuviljadest ja lülijalgsetest. Paradiisivares on üks väheseid monogaamseid paradiisilindlasi.


Kadri Allikmäe

Kadri Allikmäe (sündinud 5. augustil 1981) on eesti keskkonnaaktivist.

Ta on olnud üks aktsiooni "Teeme ära!" peakorraldajaid.